WAN SAIFUL, AHLI PERNIAGAAN MESRA BERSATU DIDAKWA DI MAHKAMAH PAGI INI

Suruhanjaya Pencegahan Rasuah Malaysia (SPRM) dijangka akan mendakwa Ketua Penerangan Bersatu Wan Saiful Wan Jan esok ketika agensi itu sedang menyiasat kewangan parti berkenaan.
Sumber SPRM mengesahkan ahli parlimen Tasek Gelugor itu telah ditahan dan akan didakwa di mahkamah esok berhubung inisiatif Jana Wibawa.
Beberapa sumber Bersatu pula mengesahkan kepada

Malaysiakini
 bahawa Wan Saiful telah pergi ke ibu pejabat SPRM di Putrajaya hari ini untuk membantu siasatan.
Satu sumber berkata dia telah pergi ke pejabat SPRM pada jam 8 malam dan tidak dapat dihubungi sejak itu.
Dijangka turut didakwa bersamanya pagi esok ialah seorang ahli perniagaan, Adam Radlan yang sebelum ini telah ditahan reman beberapa hari untuk proses siasatan oleh SPRM.
Sementara itu, jemputan akhbar daripada SPRM menyatakan dua individu akan didakwa di mahkamah Kuala Lumpur berhubung kes Jana Wibawa pagi esok.
Kedua-dua individu itu tidak dinamakan, seperti amalan biasa dalam jemputan sedemikian.
Penangkapan itu dibuat ketika siasatan terhadap akaun Bersatu dan inisiatif kerajaan semasa era presiden parti Muhyiddin Yassin menjadi perdana menteri.
SPRM telah pun membekukan akaun bank Bersatu, dan menyoal Muhyiddin pada 16 Feb selama beberapa jam berhubung Jana Wibawa.
Program Jana Wibawa, atau ‘Program Jana Ekonomi Pemerkasaan Kontraktor Bumiputera Berwibawa’ diperkenalkan untuk mempercepatkan pelaksanaan projek dan memacu pemulihan ekonomi negara pasca Covid-19.
Ia juga bertujuan meningkatkan kemampuan kontraktor Bumiputera untuk membantu mereka menjadi lebih berdaya tahan dan berdaya saing.
Dalam perkembangan berkaitan, Menteri di Jabatan Perdana Menteri (Undang-undang dan Reformasi Institusi) Azalina Othman Said berkata, beberapa senarai Surat Setuju Terima (SST) yang dikeluarkan menerusi projek di bawah Program Jana Ekonomi Pemerkasaan Kontraktor Bumiputera Berwibawa (Jana Wibawa) adalah melibatkan ahli keluarga pemimpin utama parti politik tertentu.
Bagaimanapun, menurut beliau, Suruhanjaya Pencegahan Rasuah Malaysia (SPRM) setakat ini belum dapat mengenal pasti nilai sebenar projek itu.
Beliau berkata SPRM telah menjalankan siasatan terhadap isu berkaitan tender rundingan terus antaranya projek di bawah Jana Wibawa yang melibatkan projek pembangunan dan infrastruktur.
“Sebanyak 56 projek telah mendapat SST dan keseluruhan projek tersebut bernilai RM6.3 bilion,” katanya menerusi jawapan di Parlimen hari ini kepada pertanyaan Ahli Parlimen Bagan, Lim Guan Eng yang
bertanyakan berapa banyak projek yang terlibat dalam salah guna kuasa dan apakah nilai projek tersebut.

5

3

votes
Article Rating
Kongsikan artikel ini


ZAID IBRAHIM MAHU TANDING MT UMNO

Bekas Menteri di Jabatan Perdana Menteri, Zaid Ibrahim yang baru-baru ini diterima semula sebagai ahli UMNO berhasrat untuk bertanding sebagai Ahli Majlis Tertinggi parti itu pada pemilihan yang akan berlangsung 18 Mac depan.
Katanya, beliau berhasrat untuk bertanding bagi menyumbang idea dan pemikiran bagi memperkukuhkan lagi parti dalam menghadapi cabaran yang pasti lebih sengit selepas keputusan buruk yang diterima UMNO pada PRU15 lalu.
“Saya yakin dengan sedikit pengalaman yang ada, disertai dengan sifat semulajadi saya yang berani dan ikhlas, saya mampu menyumbang untuk memastikan kepimpinan UMNO sedia ada dapat diterima rakyat pada tahap yang optimum,” ujarnya berkenaan hasratnya itu.
Selain itu, tegasnya, beliau juga berhasrat untuk memperjuangkan prinsip keadilan yang menyeluruh jika terpilih sebagai Ahli MT UMNO nanti.
Ini kerana, menurut beliau, ramai orang seperti takut untuk bercakap mengenainya atas pelbagai kepentingan atau lupa tentang keadilan itu sendiri apabila sedang berkuasa dan hanya berani bercakap semula mengenainya setelah tidak lagi berkuasa.
“Ia suatu sikap yang tidak betul, sedangkan keadilan itu sepatutnya sama dalam semua keadaan dan di kedudukan mana pun kita berada,” tambahnya lagi.
Kata Zaid yang merupakan ahli UMNO Cawangan Bukit Damansara dalam bahagian Segambut, disebabkan perjuangannya dalam UMNO kini bukan lagi untuk mengejar jawatan, kedudukan atau kekayaan, beliau yakin mampu melakukan sesuatu yang bermakna untuk masa depan parti itu.
“Semua itu sudah berlalu dalam matlamat hidup saya, keutamaan saya kini hanya untuk memberi sumbangan dan memberi nilai tambah kepada perjuangan UMNO,” tegas beliau.
Bagi tujuan itu dan menyedari keahlian UMNOnya baru saja diterima pada tahun lalu, beliau baru-baru ini telah menulis surat kepada Setiausaha Agung UMNO, Ahmad Maslan agar dirinya diberi pelepasan untuk bertanding dalam pemilihan mendatang ini.
“Saya difahamkan seseorang itu hanya boleh bertanding setelah dua tahun menjadi ahli UMNO.
“Dalam kes saya, saya telah dipecat daripada UMNO tanpa sebab yang munasabah pada 2008.
“Mengambil kira kes Lokman Adam yang diterima semula sebagai ahli UMNO baru-baru ini setelah dipecat beberapa tahun lalu dan seterusnya dibenarkan bertanding dalam pemilihan parti yang akan datang ini, saya juga sepatutnya dikembalikan hak untuk bertanding bersekali dengan keputusan parti menerima saya semula sebagai ahli UMNO.
“Saya tidak patut dikenakan syarat selepas dua tahun menjadi ahli UMNO baru boleh bertanding kerana saya bukan ahli yang baru, sebaliknya sudah menjadi ahli UMNO sejak tahun 1986 lagi,” hujah Zaid.
Untuk itulah, katanya, maka beliau menulis surat kepada Setiausaha Agung agar ada pertimbangan berasaskan keadilan diberikan kepadanya.
“Saya harap UMNO dan Presiden parti, Ahmad Zahid Hamidi dapat menilai permohonan saya ini dengan adil dan objektif,” demikian harapan Zaid.
– ShahbudinHusin 21/02/2023.

0

0

votes
Article Rating
Kongsikan artikel ini


SELONGKAR KES RASUAH KERAJAAN TERDAHULU SUATU PERINGATAN JUGA BUAT PEMIMPIN SEMASA

Di sebalik adanya tuduhan bahawa tindakan menyelongkar kes rasuah dan salah guna kuasa melibatkan pemimpin kerajaan terdahulu atau blok pembangkang sekarang merupakan pendakwaan terpilih dan seolah-olah Anwar Ibrahim seorang pendendam, hakikatnya apa yang dilakukan itu adalah sesuatu yang tepat dan terpuji.
Anwar yang terlihat sebagai Perdana Menteri paling tegas memerangi rasuah setakat ini, dengan itu secara tidak langsung adalah pemimpin yang benar-benar berani.
Hanya pemimpin yang berani, telus dan ingin menyelamatkan masa depan negara saja yang sanggup tampil memerangi rasuah secara bersungguh-sungguh.
Dengan itu, Anwar tidak harus berganjak daripada iltizamnya itu, meski berapa besar sekali pun cabaran akan dihadapinya.
Tambahan lagi, pemerhatian melalui pelbagai dapatan memperlihatkan rakyat amat gembira atas usahanya itu.
Melihat pelbagai kes rasuah yang terdedah, khusus dalam kes Jana Wibawa yang dibawa ke mahkamah sehari dua ini, rakyat sebenarnya amat meluat dengan perlakuan mereka yang ada kuasa dan pernah menjadi kerajaan dalam membolot kekayaan untuk kepentingan sendiri.
Dalam hal ini, rakyat berharap lebih banyak pendakwaan lagi diambil atas kedurjanaan itu.
Ini sekaligus mengesahkan tindakan itu bukanlah bersifat balas dendam, sengaja mecari salah atau untuk melemahkan lawan politik, tetapi semata-mata bertujuan untuk membersihkan negara daripada kedurjanaan rasuah dan penyalahgunaan kuasa yang sebenarnya amat parah.
Demi rasuah dan ingin mengaut kekayaan, projek yang dijenamakan atas nama membantu kontraktor Bumiputera pun sanggup diselewengkan lantas diberi terang-terang kepada peniaga kaum lain.
Memang orang yang ada kuasa selalu dan mudah tersilau dengan kuasa yang mereka miliki, lalu disebabkan tamak dan ingin mengumpul kekayaan atau menambah sokongan, amat terdedah kepada penyalahgunaan.
Kalau tiada kesalahan dilakukan, diselongkar walau sedalam mana sekali pun, pasti tiada sebarang penemuan yang mencurigakan boleh ditemui.
Tetapi, jika ada kesalahan ditemui, maka tindakan hendaklah diambil kerana ia merupakan amanah yang mesti dilaksanakan.
Kedurjanaan mereka, terutama apabila tiada lagi kuasa, haruslah didedah dan diambil tindakan supaya ia, selain suatu hukuman, tetapi juga untuk menjadi pengajaran kepada mereka yang sedang berkuasa sekarang.
Bagi pemimpin dalam kerajaan semasa, pendakwaan demi pendakwaan yang terpapar sekarang harus lebih menginsafkan mereka agar sentiasa berhati-hati dalam menggunakan kuasa.
Jika mereka terbabas dan turut melakukan kedurjanaan, selain Anwar sendiri pasti akan bertindak, kesalahan mereka juga akan sampai ke mahkamah akhirnya apabila kerajaan bertukar nanti.
Tiada kerajaan boleh kekal berkuasa selama-lamanya.
Oleh itu, hati-hatilah selalu.
Ini bermakna, apa yang dilakukan Anwar dalam kesungguhannya memerangi rasuah, ia bukan saja untuk menghukum kedurjanaan pemimpin kerajaan terdahulu demi kepentingan rakyat serta negara, ia juga demi untuk memastikan pemimpin-pemimpin kerajaan semasa pimpinannya sekarang ini tidak terghairah sama untuk melakukan rasuah dan salah guna kuasa.
Akhirnya, tidakkah kesungguhan Anwar melawan rasuah adalah suatu kebaikan berganda untuk kita dan anak cucu menikmati kehidupan masa depan di negara ini?
– ShahbudinHusin 22/02/2023.

4.4

5

votes
Article Rating
Kongsikan artikel ini


UNTUK BUKTIKAN BERSATU TIDAK SAMA PERANGAI MACAM UMNO, WAN SAIFUL MESTI LETAK JAWATAN KETUA PENERANGAN

Bersatu sering menggambarkan ia sebuah parti yang berbeza dengan UMNO.
Ketika sejumlah pemimpin UMNO didakwa di mahkamah, Bersatu selalu berbangga ia memiliki pemimpin yang bersih dan tidak termasuk dalam kelompok kluster mahkamah.
Malah ketika Presiden UMNO, Ahmad Zahid Hamidi didakwa di mahkamah dan tidak berundur daripada jawatannya, perkara itu adalah momokan lumayan yang digunakan Bersatu untuk menghentam UMNO.
Keadaan Zahid Hamidi yang masih bergayut pada jawatannya itu digambarkan beliau mahu menggunakan kedudukannya dalam UMNO sebagai perisai pelindungnya.
Bahkan boleh juga dikata menggunakan UMNO dan seluruh ahli sebagai perisainya
Tidak cukup dengan itu, lantaran bangga kerana memiliki pemimpin yang bersih itu, PN yang ditunjangi Bersatu turut menggunakan ungkapan “PN Best” sebagai slogannya.
Buat sementara waktu, memang diakui Bersatu memiliki pemimpin-pemimpin yang belum tercemar dengan gelaran kluster mahkamah dan itulah barangkali yang mendorong parti itu lebih diyakini pengundi berbanding UMNO pada PRU15 yang lalu.
Tetapi, dengan pendakwaan terhadap Wan Saiful Wan Jan, tambahan lagi berdasarkan pertuduhan meminta dan menerima wang rasuah sejumlah RM6.9 juta daripada seorang tauke Cina yang dimasukkan ke dalam akaun syarikat peribadi miliknya sendiri, Bersatu dan PN dengan sendirinya telah tercemar imejnya.
Kalau diambil kira dengan pendedahan Menteri di Jabatan Perdana Menteri, Azalina Othman Said yang menyebut, selain Wan Saiful, sejumlah ahli keluarga pemimpin Bersatu juga didapati turut memperolehi projek melalui inisiatif Jana Wibawa sebagaimana salah laku yang dilakukan Ahli Parlimen Tasek Gelugor itu.
Ini memberi gambaran, selepas Wan Saiful, kemungkinan besar beberapa lagi pemimpin Bersatu bakal menjadi ahli kluster mahkamah juga selepas ini kerana dakwaan salah guna kuasa untuk kepentingan peribadi.
Tidak kurang ada yang berkata, Presiden Bersatu, Mahiaddin Md Yasin sendiri tidak mustahil bakal dldakwa juga berkaitan Jana Wibawa itu.
Apa pun, dengan pendakwaan terhadap Wan Saiful, Bersatu tidak boleh lagi mendabik dada bangga dengan imej bersih yang ada padanya ketika ini.
Imej bersih Bersatu hanya dapat dipertahankan jika Wan Saiful, sementara kesnya menunggu tarikh dibicarakan, sedia bersikap “gentleman” dan berundur diri daripada jawatan Ketua Penerangan yang disandangnya sekarang.
Sekurang-kurangnya dengan berundur atau meletak jawatan itu, Wan Saiful tidak menggunakan jawatannya dalam parti sebaga perisai untuk melindunginya.
Hanya dengan berbuat demikian, imej bersih Bersatu terhindar daripada diheret dalam pertuduhan yang dikenakan terhadap Wan Saiful.
Sekaligus ia dapat benar-benar meletakkan parti itu berbeza perangai dengan UMNO.
Jika tidak meletakkan jawatan dan masih lagi bergayut dengan jawatan Ketua Penerangan Bersatu, apa bezanya Wan Saiful dengan Zahid Hamidi dan lain-lain pemimpin UMNO yang didakwa di mahkamah?
Dengan Wan Saiful tidak meletakkan jawatan, makna kata slogan “PN Best” pun sudah patut ditukar kepada “PN Tidak Lagi Best”.
– ShahbudinHiusin 22/02/2023.

5

2

votes
Article Rating
Kongsikan artikel ini


WAN SAIFUL AKHIRNYA AKUR LETAK JAWATAN

Datuk Wan Saiful Wan Jan mengumumkan hasratnya untuk melepaskan jawatan sebagai Ketua Penerangan BERSATU susulan pendakwaan dikenakan terhadapnya semalam.
Beliau berkata hasrat itu sudah dimaklumkan kepada Presiden BERSATU,

Tan Sri Muhyiddin Yassin

dan Setiausaha Agung, Datuk Seri Hamzah Zainuddin dan terpulang kepada Majlis Pimpinan Tertinggi (MPT) untuk membuat keputusan.
Katanya, tindakan itu dibuat bagi memberi tumpuan untul membersihkan namanya terlebih dahulu yang menjadi prinsip selama ini.
Bercakap kepada pemberita di lobi Parlimen, Ahli Parlimen Tasek Gelugor itu berkata beliau masih memegang jawatan sebagai Ahli MPT BERSATU.
Wan Saiful dihadapkan ke Mahkamah Sesyen semalam atas dua pertuduhan meminta dan menerima rasuah berjumlah RM6.9 juta membabitkan projek Jana Wibawa bernilai RM232 juta pada tahun lalu.
Bagaimanapun, Wan Saiful, 48, yang juga Ahli Parlimen Tasek Gelugor, Pulau Pinang, mengaku tidak bersalah sejurus pertuduhan dikemukakan terhadapnya di hadapan Hakim Azura Alwi.
Berdasarkan pertuduhan, Wan Saiful didakwa meminta wang daripada Lian Tan Chuan, sebagai dorongan membantu syarikat Nepturis Sdn Bhd mendapatkan projek Central Spine Road: Sertik Ke Persimpangan Lebuhraya Pantai Timur daripada Kerajaan Malaysia, secara pra kelayakan bernilai RM232 juta di Royal Lake Club, Taman Tasik Perdana, April tahun lalu.
Dia juga juga didakwa menerima suapan RM6.9 juta menerusi akaun CIMB Bank Berhad milik syarikatnya iaitu WSA Advisory Group Sdn Bhd daripada akaun Maybank Islamic Berhad milik syarikat Nepturis Sdn Bhd.
Ia sebagai upah membantu syarikat terbabit mendapatkan surat setuju terima projek sama di CIMB Bank Berhad cawangan Bukit Tunku, di sini, antara 8 Julai hingga 30 September 2022.
Tertuduh didakwa melakukan kesalahan itu mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah Seksyen 24(1) akta.
Sabit kesalahan, tertuduh boleh dipenjarakan sehingga maksimum 20 tahun, denda tidak kurang lima kali ganda jumlah atau nilai suapan atau RM10,000 mengikut mana yang lebih tinggi.
Sumber –
https://www.bharian.com.my/berita/nasional/2023/02/1067572/wan-saiful-letak-jawatan-ketua-penerangan-bersatu?fbclid=IwAR0L6q9T2QKorOpqeZFN0pgOuzCE5__7_6_HuwiBOnQfzNLOiMOtWWBjMNw&mibextid=l066kq

5

1

vote
Article Rating
Kongsikan artikel ini


KALAU MAHIADDIN PUN BUAT SALAH, APA MASALAH?

Susulan pendakwaan terhadap Wan Saiful Wan Jan dan dua individu lain berkaitan rasuah Jana Wibawa, terdapat kecenderungan daripada Bersatu untuk terus melompat kepada kesimpulan kononnya sasaran sebenar SPRM ialah Mahiaddin Md Yasin.
Dikatakan Mahiaddin disasarkan bertujuan untuk melemahkan Bersatu dan PN, bukan saja untuk menghadapi PRN di enam negeri tidak lama lagi, bahkan bagi mendepani PRU16 akan datang.
Selain ada pemimpin Bersatu yang secara terbuka membuat dakwaan sebegitu, sebuah video daripada individu yang mengaku dirinya sebagai penyelidik bebas kepada Wan Saiful juga turut membuat tuduhan palsu dalam konteks berkaitan terhadap SPRM.
Penyelidik bebas itu menyebut Wan Saiful ditawarkan RM10 juta oleh SPRM sebagai ganjaran jika bekas Ketua Penerangan Bersatu itu sedia memberi keterangan untuk mengenakan Mahiaddin.
Walaupun sudah memohon maaf, penyelidik itu kini sedang ditahan SPRM dan berdepan kemungkinan didakwa kerana mengganggu siasatan.
Kalau ia pun nak membuat tuduhan sedemikian, logiknya daripada mana SPRM nak dapat duit sebanyak RM10 juta itu?
Isunya dalam hal ini, kenapa Bersatu dan PN begitu cepat melompat kepada kesimpulan bahawa Mahiaddin akan didakwa, sedangkan sebagaimana kenyataan terbaru SPRM, siasatan terhadap bekas Perdana Menteri itu masih lagi berjalan?
Apa yang mereka takutkan?
Lagi pun, apa masalahnya jika Presiden Bersatu dan Pengerusi PN itu benar-benar didakwa?
Tidak bolehkah Mahiaddin didakwa di mahkamah jika terbukti ada kesalahan telah diakukannya?
Apakah Mahiaddin seumpama malaikat yang tiada nafsu dan terkecuali daripada melakukan kesalahan?
Berkaitan perkara ini, semua kita, khususnya penyokong Bersatu dan PN, mereka haruslah bersikap terbuka dan berlapang dada terhadap siasatan yang sedang dijalankan oleh SPRM.
Kalau terbukti ketika memegang jawatan Perdana Menteri sebelum ini, beliau terlibat dalam rasuah, salah guna kuasa atau konflik kepentingan, misalnya mengarahkan projek Jana Wibawa diberikan kepada anak menantu atau ahli keluarganya atau Bersatu ada menerima wang daripada kontraktor-kontraktor yang diluluskan projek itu, maka bersedialah menerima apa saja kemungkinan.
Pendakwaan sebegitu bukan merupakan pendakwaan terpilih atau kerana dendam, tetapi disebabkan ada kesalahan telah dilakukan.
Jika tiada kesalahan ditemui atau bukti tidak mencukupi, percayalah SPRM tidak akan mendakwa Mahiaddin dengan sesuka hati di penghujung siasatan nanti.
Sama macam kes Najib Razak sebelum ini, walaupun beliau adalah bekas Perdana Menteri, sama seperti Mahiaddin, malah anak Tun Razak lagi, tetapi disebabkan ada kesalahan telah dilakukannya, itulah sebabnya beliau didakwa, dibicara di mahkamah dan kini sedang menjalani hukuman di Penjara Kajang.
Jadi, mengambil kira bahawa pendakwaan adalah berasaskan ada kesalahan telah dilakukan, tidak harus ada sebarang masalah atau rasa gundah jika Mahiaddin pun didakwa juga di mahkamah selepas ini.
Tiada salah, tiadalah masalah; buat salah, baru timbul masalah. –
 ShahbudinHusin 23/02/2023.

3.9

12

votes
Article Rating
Kongsikan artikel ini


MALUNYA…SIANG-SIANG LAGI PH KELANTAN SUDAH MENGAKU KALAH!!

Semua parti yang masuk bertanding dalam pilihan raya adalah dengan hasrat untuk menang dan menubuhkan kerajaan.
Tidak kira siapa pun lawan yang akan dihadapi, keyakinan untuk menang mesti sentiasa ada.
Lagi pula, selagi keputusan belum diumumkan, macam-macam perkara di luar jangka boleh berlaku tanpa disangka-sangka.
Kadang-kadang yang dijangka menang tiba-tiba kecundang, manakala yang diramalkan kalah pula boleh beroleh kemenangan.
Itulah hukum dan adat dalam pertandingan, yang penting usaha mesti diteruskan sedaya yang mungkin, disertai kemudiannya dengan bertawakal kepada Tuhan.
Tetapi, lain benar dengan PH Kelantan dalam menghadapi PRN negeri itu tidak lama lagi.
Belum apa-apa lagi, PH Kelantan yang dipimpin oleh Nik Nazmi Nik Ahmad sudah menetapkan pendirian tidak mahu kepada kemenangan, sebaliknya sekadar ingin menjadi pembangkang yang kuat saja.
“Bagi saya tumpuan kita ialah untuk jadi pembangkang yang kuat. Sebab kita tahu kita bukan pilihan utama, di Kelantan ini kerana Perikatan Nasional (PN) khususnya PAS adalah pilihan utama.
“Jadi tumpuan kita adalah untuk jadi pembangkang yang kuat, bukan untuk menggantikan kerajaan sedia ada,” kata Nik Nazmi yang juga Naib Presiden PKR serta Menteri Sumber Asli, Alam Sekitar dan Perubahan Iklim sebagaimana disiar di media beberapa hari lalu.
Adoiii…kenapa jadi macam ini?
Keinginan menjadi pembangkang yang kuat dan berwibawa sepatutnya hanya dilafazkan selepas keputusan pilihan raya diketahui, bukan sebelum bertanding lagi.
Bila masuk bertanding, mesti dengan keinginan untuk menang serta melakukan usaha sedaya yang mungkin.
Kalau awal-awal lagi sekadar mahu jadi pembangkang dan tidak mahu menang, sudah tentu mustahil rakyat mahu memberi sokongan.
Rakyat mengundi kerana berharap parti pilihan mereka mampu menjadi kerajaan, bukan mengundi untuk jadi pembangkang.
Lagi pun PH ketika ini, selain merupakan kerajaan di peringkat pusat, mereka juga sudah bersama dengan UMNO dan BN yang pernah menang di Kelantan sebelum ini.
Kenapa masih tiada keyakinan untuk menang juga?
Daripada awal-awal sudah mengaku kalah dan hanya ingin jadi pembangkang, lebih baik PH tak payah bertanding langsung – tentu dengan percuma saja terus dapat jadi pembangkang.
Malunya ada pemimpin macam ni…
(ShahbudinHusin 24/02/2023)

3.8

6

votes
Article Rating
Kongsikan artikel ini


BELANJAWAN 2023 – KALI INI TIADA ULASAN DARIPADA SAYA

Ramai kawan-kawan dan kenalan menghubungi saya bertanya, apa ulasan saya berkenaan Belanjawan 2023 yang dibentangkan semalam.
Mereka juga bertanya, kenapa tiada ulasan daripada saya ditemui di website atau media sosial?
Sejak saya kembali aktif menulis pada 2011, sebenarnya inilah kali pertama saya tidak mengulas apa-apa mengenai belanjawan.
Biasanya, setiap kali belanjawan dibentangkan, dua tiga jam selepas itu pasti muncul ulasan atau kritikan daripada saya.
Baik ketika ia dibentangkan oleh Najib Razak, Lim Guan Eng atau Tengku Zafrul Tengku Abdul Aziz, semuanya tidak terlepas daripada kritikan saya.
Tapi kali ini – entahlah – semacam tiada apa yang boleh saya ulas mengenai belanjawan itu.
Nak kata terlalu baik sehingga perlu saya memujinya, saya tak terjumpa pula sesuatu yang luar biasa.
Banyak perkara yang dibentangkan boleh dikira biasa-biasa saja.
Mengambil kira Anwar pernah dinobat sebagai Menteri Kewangan Terbaik Asia dan selama 25 tahun berjuang sebagai pembangkang dengan puluhan guni idea serta saranan mengenai cara memulihkan ekonomi negara dan membantu rakyat pernah dibentangkannya di pentas ceramah sebelum beroleh kuasa, nampak semacam tidak sepadan dengan apa yang dibentangkan semalam.
Soalnya, ke mana idealisme Anwar yang memukau selama ini?
Nak kata belanjawan semalam terlalu buruk atau lemah, tidak pula sampai ke tahap begitu.
Kalau terlalu lemah dan buruk, tentulah awal-awal lagi saya sudah menulis untuk membelasahnya.
Senang cerita, belanjawan yang dibentang Anwar semalam setelah kali terakhir membentangkannya 27 tahun lalu, hanya boleh dianggap biasa-biasa dan sederhana saja.
Kalau mahu diberi markah, termasuk cara penyampaian Anwar yang nampak tidak teratur dan tidak seperti pemidato yang hebat serta perkataan-perkataan baru yang ditunggu-tunggu tidak muncul, sebaliknya hanya perkataan lama yang sudah kerap diulang, barangkali markah 6.5/10 paling munasabah sekali.
Inilah ulasan sekadar tiada ulasan daripada saya tentang Belanjawan 2023.
– ShahbudinHusin 25/02/2023.

5

1

vote
Article Rating
Kongsikan artikel ini


TAK MASUK AKAL ANTHONY LOKE LEBIH POPULAR BERBANDING ANWAR

Sebuah kaji selidik terbaru dilaporkan mendapati Menteri Pengangkutan, Anthony Loke sebagai menteri paling popular sekali di kalangan rakyat.
Kaji selidik secara dalam talian itu digerakkan secara bersama oleh Sinar Harian, Astro AWANI, Sin Chew, The Star dan Malaysia Nanban dengan kerjasama firma penyelidikan, O2 Research.
Lebih 36,000 responden mengambil bahagian dalam kaji selidik yang dijalankan selama 10 hari itu.
Dapatan kaji selidik itu menyaksikan Anthony Loke memperolehi 49 peratus undi.
Undi yang diperolehinya melebihi berbanding Perdana Menteri, Anwar Ibrahim yang sekadar mendapat 40 peratus undi.
Menteri Belia dan Sukan, Hannah Yeoh berada di tempat ketiga dengan 39 peratus undi.
Dua lagi dalam senarai Top 5 menteri paling popular diisi Menteri Pembangunan Kerajaan Tempatan, Nga Kor Ming dengan 34 peratus undi dan Menteri di Jabatan Perdana Menteri (Undang-Undang dan Reformasi Institusi), Azalina Othman yang memperoleh 33 peratus undi.
Beberapa lagi menteri yang turut menunjukkan prestasi yang baik berdasarkan pilihan rakyat ialah Menteri Komunikasi dan Digital, Fahmi Fadzil (30 peratus), Menteri Pertanian dan Keterjaminan Makanan, Mohamad Sabu (28 peratus) dan Menteri Perdagangan Dalam Negeri dan Kos Sara Hidup, Salahuddin Ayub (27 peratus).
Dapatan kaji selidik bagi populariti lain-lain menteri barangkali tidak menimbulkan persoalan sangat, tetapi menjelmakan Anthony Loke lebih popular berbanding Anwar, bukan saja ternampak tidak munasabah, malah sama sekali tidak masuk akal.
Sejak terbentuknya kerajaan perpaduan dengan Anwar sebagai Perdana Menteri, di mana-mana kita dapat menyaksikan beliau sentiasa dikerumuni rakyat, tak kira kecil besar atau tua muda.
Semua ingin berdekat, bersalam dan kalau boleh berselfie dengannya.
Hakikatnya, sekurang-kurangnya setakat hari ini, Anwar adalah paling popular sekali di kalangan rakyat dan tiada mana-mana menteri mampu mengatasi populariti beliau.
Ada Anthony Loke dikerumuni rakyat ke mana-mana beliau pergi sebagaimana yang berlaku kepada Anwar?
Selain itu, bukankah langkahnya memperkenalkan tidak perlu menampal pelekat cukai jalan baru-baru ini banyak dipertikaikan orangramai kerana dilihat tidak memberi apa-apa keuntungan kepada rakyat, cuma sekadar menunjukkan suatu “kegilaan digital” semata-mata?
Agak-agaklah kalau ia pun nak buat kajian untuk mencetuskan kontroversi?
– ShahbudinHusin 26/02/2023.

3.3

4

votes
Article Rating
Kongsikan artikel ini


KALAU JAWATAN PRESIDEN UMNO ADA PERLAWANAN, AGAKNYA ITULAH KEBURUKAN DEMOKRASI…

Nasib baik jawatan Presiden dan Timbalan Presiden UMNO berjaya dielakkan daripada berlaku pertandingan, maka dapatlah Zahid Hamidi sembang kencang berkenaan pemilihan kali ini.
Kata Presiden UMNO itu, jumlah calon yang ramai menawarkan diri untuk bertanding dalam pemilihan UMNO 2023 kali ini adalah bukti demokrasi semakin menyubur dalam parti itu.
Beliau yang juga Timbalan Perdana Menteri berkata, ini menunjukkan mereka melihat bahawa UMNO
mempunyai masa hadapan untuk menterjemahkan potensi itu.
“Bila ramai orang berminat untuk bertanding jawatan-jawatan dalam pemilihan kali ini ia jelas membuktikan demokrasi itu semakin subur dalam UMNO.
“Berbanding pada tahun 2018 apabila pertama kali UMNO dan BN kalah ketika itu, seolah-olah mereka kurang berminat malah ada pemegang jawatan tidak mahu mempertahankan jawatannya tetapi kini berminat semula untuk memegang jawatan,” katanya lagi.
Sembang kencangnya ini hanya terlahir setelah beliau berjaya memastikan jawatan Presiden dan Timbalan Presiden tidak dipertandingkan, malah kemudian memecat dan menggantung calon-calon yang berpotensi mencabarnya.
Kalaulah ada pertandingan, pastilah ketika Zahid Hamidi lebih sibuk berkempen bagi mempertahankan jawatannya.
Pastilah juga, dalam kesibukan berkempen itu beliau tiada masa untuk mengatakan demokrasi semakin subur dalam UMNO.
Ini kerana, jika ada pertandingan bagi jawatan Presiden dan Timbalan Presiden, dengan sendirinya lebih ramai lagi yang akan bertanding di semua jawatan dan dengan itu, kesuburan demokrasi dalam UMNO lebih bertambah-tambah lagi.
Tak payah cakap demokrasi makin subur pun orang dah tahu demokrasi dalam UMNO tidak pernah luntur.
Tetapi, apabila demokrasi cuba dimatikan, terpaksalah pula Presiden sendirinya akhirhya “angkat bakul” mendakwa demokrasi dalam UMNO makin subur.
Hakikatnya, ramai yang senyum-senyum saja dengan kenyataan Zahid Hamidi kali ini.
Dah menang tak bertanding, bolehlah sembang kata demokrasi makin subur.
Agaknya kalau ada pertandingan, beliau ketika ini tentu lebih sibuk mencerca buruknya demokrasi, antaranya menyebabkan perpecahan, berpuak-puak dan sebagainya, walhal yang sangat-sangat dirisaukannya ialah jawatannya itu akan terkubur.
Siapa yang yakin Zahid Hamidi boleh mempertahankan jawatannya sebagai Presiden UMNO jika ada pertandingan?
ShahbudinHusin 27/02/2023.

5

2

votes
Article Rating
Kongsikan artikel ini


SHAHRIZAT LEBIH BERPELUANG MENANG KETUA WANITA UMNO

Sebelum ini, saya pernah menulis yang menyatakan, daripada Shahrizat Jalil memimpin kembali Wanita UMNO, lebih baik pergerakan itu diketuai oleh Azalina Othman Said.
Dengan rekod pernah mengetuai Puteri UMNO serta berprestasi agak cemerlang sebagai menteri kabinet, Azalina diyakini mampu memulihkan Wanita UMNO yang sedikit malap sejak diterajui Noraini Ahmad.
Noraini bukan saja malap dalam memimpin Wanita UMNO, malah juga tidak cemerlang sebagai menteri kabinet selama 31 bulan di bawah era Mahiaddin Md Yasin dan Ismail Sabri Yaakob sebelum ini.
Sebab itu, Azalina dirasakan calon paling sesuai mengambil alih teraju Wanita UMNO.
Tetapi, sehingga pencalonan ditutup, Azalina ternyata tidak berminat untuk memimpin Wanita UMNO, sebaliknya memilih untuk memeriahkan pertandingan bagi merebut salah satu kerusi Naib Presiden.
Rupa-rupanya, baru diketahui bahawa sekiranya Azalina memilih untuk bertanding sebagai Ketua Wanita UMNO, Shahrizat sendiri akan menarik diri dan tidak bertanding sebarang jawatan.
Beliau hanya sedia mengemukakan borang pencalonannya bagi jawatan Ketua Wanita setelah pasti Azalina tidak bertanding bagi jawatan tersebut.
Makna kata, Shahrizat sendiri mengakui Azalina adalah pemimpin yang boleh mengembalikan Wanita UMNO sebagai sayap politik yang cergas, aktif dan disegani sebagai sebelum ini.
Dengan pertandingan hanya satu lawan satu antara Noraini yang akan dicabar oleh Shahrizat, di atas kertas dan berdasarkan tinjauan setakat ini, saya dapati peluang Shahrizat untuk kembali memimpin Wanita UMNO adalah jauh lebih cerah.
Gerombolan demi gerombolan pemimpin Wanita yang mendesak agar Shahrizat kembali memimpin pergerakan itu pada asasnya ialah kerana ketidakmampuan Noraini menjelmakan kepimpinan yang berkesan sejak 2018 lalu.
Desakan untuk memujuk dan menarik kembali Shahrizat sebenarnya telah dilakukan sejak lebih setahun yang lalu, bukan sehari dua ini.
Wanita UMNO dikatakan bukan saja tidak seaktif dan semeriah sebelumnya sejak dipimpin oleh Noraini, malah tidak lagi terlihat gah di mata rakyat umum.
Sehingga ada yang mendakwa, salah satu sebab kemerosotan UMNO dalam PRU15 lalu dengan hanya mampu menang 26 kerusi Parlimen saja, salah satu sebabnya dikatakan adalah kerana gerak kerja Wanita UMNO yang kurang berkesan.
Bimbang kemerosotan lebih buruk lagi dalam sekian banyak pilihan raya di masa depan, kepimpinan Shahrizat diyakini oleh ramai Wanita UMNO seluruh negara mampu memulihkan semula pergerakan itu.
Meskipun ada isu tertentu seperti NFC dan kembalinya beliau merupakan langkah ke belakang, sebilangan Wanita UMNO percaya isu kemalapan pergerakan itu lebih penting untuk dipulihkan.
Berikutan Shahrizat juga diketahui mempunyai hubungan yang baik lagi mesra dengan sebilangan besar pemimpin utama UMNO dan kerajaan ketika ini, beliau dipercayai mampu berperanan dengan lebih baik lagi memimpin Wanita UMNO.
Tidak saja beliau mempunyai hubungan baik serta lama dengan Presiden UMNO, Ahmad Zahid Hamidi dan Timbalan Presiden UMNO, Mohamad Hasan, lebih daripada itu Shahrizat juga tiada masalah dalam hubungannya dengan Perdana Menteri, Anwar Ibrahim.
Bahkan sejak Anwar dalam UMNO lagi, Shahrizat mempunyai hubungan yang baik dengan bellau, apatah lagi kedua-duanya pula berasal daripada Pulau Pinang.
Ertinya, di samping berpeluang lebih cerah memperolehi kemenangan atas faktor untuk memulihkan kemalapan Wanita UMNO sekarang ini, selepas menang nanti, Shahrizat juga lebih mudah membawa pergerakan itu bersama-sama dengan kerajaan perpaduan yang dipimpin oleh Anwar dalam memaknai lagi perjuangan Malaysia Madani

untuk ma
s
a depan negara ini.
– ShahbudinHusin 28/02/2023.

3

2

votes
Article Rating
Kongsikan artikel ini


PESANAN BUAT MENTERI YANG SUKA MARAH-MARAH – JADI PEMIMPIN MESTI PEMURAH DAN PERLU ADA SIFAT RAHMAH

Sejak beberapa hari lalu, ada orang-orang lama dalam PKR meminta saya menghentam seorang menteri yang baru-baru ini berucap dalam nada marah-marah mengingatkan ahli parti itu agar jangan bercakap soal jawatan, elaun, ghanimah dan seumpamanya.
Kata beliau, PKR bukan berjuang kerana poket, kocek atau projek kerana ia bukan DNA parti itu.
Sambil mengambil contoh dirinya yang tidak pernah meminta-minta jawatan sebagai menteri, beliau mengingatkan PKR lahir di jalan raya dan tidak harus menjadikan perkara itu sebagai kebiasaan dalam perjuangan.
Orang-orang lama PKR itu meminta saya berbuat demikian kerana bukan kali pertama menteri berkenaan berucap sedemikian rupa.
Sebelum itu, dalam satu program lain, beliau juga bercakap dengan isi dan nada yang hampir sama.
Dengan itu, mereka benar-benar berasa tersinggung dan kecil hati, tambahan lagi watak beliau sebelum jadi menteri tidaklah sebegitu.
Memanglah sebelum ini, saya banyak menghentam, mengkritik dan membalun pemimpin yang pernah menjadi Perdana Menteri, bermula daripada Najib Razak, Tun Mahathir Mohamad, Mahiaddin Md Yasin hinggalah kepada Ismail Sabri Yaakob, malah Perdana Menteri semasa, Anwar Ibrahim pun saya ada beberapa kali mengkritik juga, terutama berkaitan perlantikan Nurul Izzah sebagai penasihar kanan, tetapi dalam kes menteri berkenaan, saya sejujurnya agak kurang stim untuk menghentam beliau.
Ini kerana beliau masih baru jadi menteri dan barangkali sedang tercari-cari identiti bagaimana untuk memposisikan diri dan emosinya agar kelihatan berwibawa dan benar-benar sebagai orang berjawatan besar.
Begini sajalah, saya sekadar ingin memberi pesanan – seseorang itu berjaya menjadi pemimpin atau menteri bukan kerana dia pandai atau hebat, tetapi kerana disokong oleh ahli-ahli parti, selain disebabkan sokongan rakyat.
Di luar sana, lebih ramai lagi yang hebat dan cerdik, cuma mereka tidak berminat dengan politik atau tidak menyertai parti politik.
Namun, sokongan rakyat semata-mata tidak memadai untuk seseorang itu menjadi menteri kalau bukan kerana ahli-ahli parti yang bekerja kuat dan berkempen untuk mereka.
Jadi, janganlah dimarah-marah ahli parti bila kita sudah jadi menteri, berpakaian lawa, ada drebar dan bergaji lima puluh atau enam puluh ribu setiap bulan.
Bila jadi pemimpin, kita mesti bersikap pemurah dan ada sifat rahmah atau kasih sayang, sesuai dengan rezeki kita yang bertambah itu.
Dalam Islam sendiri pun, Tuhan suka dengan hambaNya yang pemurah, bersikap rahmah terhadap orang susah dan tidak lokek dalam memberi pertolongan.
Sebaliknya Tuhan amat benci kepada hambaNya yang kedekut, bakhil dan berkira.
Dalam Islam juga, apabila kita kaya atau berlebih rezeki, paling afdal dibantu ialah keluarga terdekat dan saudara mara sendiri.
Dalam kes seorang pemimpin yang menjadi menteri, ahli parti yang selama ini menyokong dan mengangkat mereka, kelompok itu seumpama keluarga terdekat dan saudara mara kepada mereka.
Kalau ada yang minta tolong dari segi kewangan untuk hadir mesyuarat misalnya, ia biasanya hanyalah daripada kalangan yang benar-benar dekat dengan menteri berkenaan dan sudah tentu pula betul-betul tidak cukup wang.
Jumlah mereka yang meminta itu pun tidak mungkin ramai, orang jauh mustahil berani buka mulut bercakap soal elaun atau kewangan dengan menteri.
Jadi, apalah salahnya, sesuai dengan rezeki sebagai menteri yang tiba-tiba bertambah jadi lima puluh atau enam puluh ribu sebulan itu, lalu dihulur barang seratus dua kepada mereka.
Jatuh miskinkah seorang menteri dengan memberi sedikit wang seperti itu?
Menteri pun kalau ada urusan atau mesyuarat di luar kawasan, mereka juga claim macam-macam elaun daripada kerajaan.
Ada tak menteri yang tak claim elaun?
Pokoknya, dengan bersikap pemurah dan ada sifat rahmah, seseorang pemimpin atau menteri itu bukan saja disayangi rakyat, bahkan sentiasa dalam peliharaan cinta Tuhan.
Kalau ingin kedekut, berhentilah jadi pemimpin dan pilih saja jadi pengikut.
Apa yang seseorang pemimpin atau menteri perlu faham juga ialah politik ini tidak ubah seperti cinta – berjuang melalui politik tanpa wang, hanya bersandarkan semangat semata-mata, memang kerapkali membuahkan kejayaan sehingga berjaya menubuhkan kerajaan.
Dalam cinta juga begitu, ramai orang berjaya memenangi cinta sehingga terbina mahligai impian dalam keadaan tiada apa-apa, cukup sekadar dengan ayat-ayat menggoda yang menggelikan telinga.
Tetapi, setelah kerajaan terbina atau mahligai cinta dibina, untuk mempertahankannya sudah tentu tidak cukup dengan semangat dan kata-kata saja.
Tanpa wang, cinta boleh melayang dan kerana kedekut wang, kerajaan juga boleh tumbang.
Setelah parti berjaya menjadi kerajaan, jangan salahkan atau marah kepada ahli yang mula melihat aspek habuan, jawatan, ghanimah atau projek.
Semua itu adalah suatu kebiasaan yang perlu ditangani dengan bijaksana, tapi janganlah marah-marah secara terbuka.
Bila kita jadi menteri, jangankan ahli parti yang berubah permintaan, isteri sendiri pun seleranya mula bercabang-cabang.
Sebab itu, dalam parti lain, waima Pas sekali pun, bila mereka jadi kerajaan, pemimpinnya tidak pernah marah-marah kepada ahli-ahlinya agar jangan minta jawatan, kedudukan, ghanimah atau sebagainya.
Malah, ramai yang diberikan nikmat jawatan dalam kerajaan berdasarkan hireaki dan keutamaan, akhirnya mereka inilah seterusnya yang menjaga ahli-ahli di periingkat bawahan demi menguatkan lagi kedudukan parti.
Seseorang menteri seharusnya malu untuk bersikap marah atau memberi amaran agar ahli bawahan jangan bercakap soal poket, kocek atau projek setelah parti berjaya menjadi kerajaan.
Setiap kementerian diberi peruntukan tahunan untuk melaksanakan pelbagai projek untuk rakyat.
Jika ada ahli parti yang berkelayakan dan cukup syarat untuk menyertai projek tersebut, apa salahnya dibantu mereka yang berkenaan?
Menyokong atau memberi projek kepada ahli parti bukanlah sesuatu yang boleh dianggap mempunyai konflik kepentingan sebagaimana membantu syarikat adik-beradik, anak dan menantu sendiri.
Tidak salah menggunakan kuasa membantu ahli parti memperolehi projek, asal saja jangan menyalahgunakan kuasa.
Lagi pun, dengan ahli parti memperolehi projek dan kukuh poket atau koceknya, mereka itulah yang akan berperanan mengukuhkan parti dan membantu bila pilihan raya diadakan.
Begitulah cara untuk menjadikan parti mampu kekal bertahan sebagai kerajaan.
Apakah seorang menteri lebih rela semua projek di kementeriannya dibolot oleh ahli perniagaan yang tidak berjiwa parti?
Tak cerdik sangatlah bila jadi menteri, tapi projek, jawatan dan ghanimah semua mahu diberikan kepada bukan ahli parti yang tidak pernah berjuang, tidak pernah menyokong, malah tak pernah menyebut walau sepatah perkataan pun tentang parti sendiri.
Bila tiba PRU nanti atau jika nasib lebih buruk, kerajaan tumbang di tengah jalan, siapa yang akan meneruskan perjuangan?
– ShahbudinHusin 01/03/2023.

3.4

5

votes
Article Rating
Kongsikan artikel ini


BERIA-IA MAHU JATUHKAN KERAJAAN, ADAKAH HADI AWANG SEDANG CUBA MENONJOLKAN DIRINYA SEBAGAI CALON PM?

Walaupun semua orang tahu penubuhan kerajaan perpaduan yang dipimpin oleh Anwar Ibrahim sekarang adalah atas titah Yang Dipertuan Agong, namun Presiden Pas Hadi Awang tetap bernafsu besar mahu menumbangkannya.
Lebih daripada itu, ketika bertitah merasmikan pembukaan Sidang Parlimen baru-baru ini, Sultan Abdullah turut berharap kerajaan perpaduan ini tidak bertukar sebelum tamat tempoh khidmat baginda sebagai Yang Dipertuan Agong pada Januari tahun depan.
Malangnya, semua itu tidak mengurangkan keghairahan Hadi Awang untuk menjatuhkan kerajaan.
Kata beliau, Insha Allah (kejatuhan kerajaan) akan berlaku dalam masa terdekat ini.
Kenapa Hadi Awang tetap mahu menukar kerajaan?
Bukankah PN melalui Mahiaddin Md Yasin sendiri yang menolak untuk menyertai kerajaan perpaduan sebelum ini?
Kalau sudah menolak untuk bersama kerajaan perpaduan, mengapa hanya setelah tiba bulan kemudian sudah mahu menjatuhkannya pula?
Tidakkah dengan menolak menyertai kerajaan perpaduan, PN seharusnya boleh bersabar menunggu sehingga PRU16 pada tahun 2027 jika ingin menukar kerajaan yang ada sekarang?
Apakah Hadi Awang sebenarnya sudah tidak boleh bersabar untuk dirinya pula kali ini ditonjolkan sebagai calon Perdana Menteri?
Daripada sudut yang lain, keghairahan Hadi Awang mahu menukar kerajaan sehingga yakin Anwar akan ditumbangkan dalam waktu terdekat, ini adalah suatu penderhakaan kepada Yang Dipertuan Agong.
Jika kerajaan perpaduan itu sendiri dititahkan penubuhannya oleh baginda, kemudian perlantikan Anwar sebagai Perdana Menteri juga mendapat perkenan sebulat suara Raja-Raja Melayu, atas logik apa lagi ia mahu ditumbangkan?
Bukankah bertindak mahu menjatuhkannya itu suatu perbuatan derhaka yang nyata kepada Yang Dipertuan Agong dan Raja-Raja Melayu?
Inikah akhlak perjuangan yang digalakkan oleh Islam?
Yang buruk lagi, di ketika semua pihak sepatutnya berganding mahu memulihkan ekonomi negara dan bersama-sama berusaha menjaga kepentingan rakyat, Hadi tetap tiada perasaan mahu mempamerkan nafsu besarnya ingin menumbangkan kerajaan.
Sepatutnya, dengan pengalaman Pas sendiri selama 31 bulan dalam kerajaan sebelum ini yang menunjukkan prestasi mereka amat buruk dan dipertikai ramai, bahkan Hadi Awang sendiri dikenali sebagai “duta makan gaji buta”, sekurang-kurangnya ada rasa mahu dalam dirinya untuk menunjukkan
keghairahan menukar kerajaan pada waktu sekarang ini.
Tambahan lagi, dengan kerajaan perpaduan ini terbentuk melalui sokongan majoriti dua pertiga Ahli-Ahli Parlimen, diikuti tiada masalah yang timbul setakat ini, tidak ternampak alasan yang munasabah kedudukan Anwar sebegitu mudah mahu dijatuhkan.
Melainkan ia sekadar perang psikologi Hadi Awang semata-mata, selain untuk menonjol-nonjolkan dirinya sebagai calon Perdana Menteri selepas ini, sesuai dengan partinya yang memiliki jumlah Ahli Parlimen terbesar dalam PN.
Cuma, tiada cermin besarkah di rumahnya untuk beliau sesekali mencermin dirinya sendiri?
– ShahbudinHusin 02/03/2023.

4.1

10

votes
Article Rating
Kongsikan artikel ini


HAMPIR MUSTAHIL UNTUK PN TERIMA PEJUANG

Pejuang, parti yang dipimpin oleh Mukhriz Mahathir mengesahkan telah menulis surat kepada Mahiaddin Md Yasin untuk menjadi anggota komponen PN.
Katanya, keputusan tersebut dibuat selepas mereka mencapai kesepakatan melalui Majlis Eksklusif Pusat (MEP) Pejuang, dua hari lalu.
“Keputusan untuk membuat permohonan ini telah disepakati oleh MEP Pejuang dua hari lepas setelah penelitian dan penilaian khusus semua pilihan gabungan atau kerjasama politik yang ada.
“Ini adalah sesuai dengan mandat yang kami perolehi daripada perhimpunan agung Pejuang kali kedua,” katanya dalam kenyataan media hari ini.
Sebelum ini Pejuang mengambil keputusan berundur daripada GTA atas alasan bagi memberi tumpuan kepada usaha pengukuhan parti itu sebelum mahu mencari nilai tambah kepada mana-mana gabungan yang akan disertainya.
Sementara Tun Mahathir Mohamad telah keluar daripada Pejuang dan kini menyertai Putra yang dipimpin Ibrahim Ali, Pejuang sebaliknya mengambil langkah terbalik untuk bersama dengan PN yang dipimpin Mahiaddin yang sebelum ini pernah memecat beliau dan bapanya daripada Bersatu.
Apakah PN sedia menerima Pejuang sebagai komponen terbarunya?
Bukanlah rahsia lagi, bahkan sudah terang lagi bersuluh, tujuan dan matlamat utama Pejuang memohon menyertai PN adalah untuk menyelamatkan empat kerusi Dun yang dimilikinya sekarang ini – dua di Kedah dan dua lagi di Selangor.
Empat kerusi itu pada PRU 2018 lalu dimenangi oleh calon Bersatu melalui PH yang bertanding menggunakan lambang PKR.
Berikutan krisis dalam Bersatu pada 2020 lalu, empat Adun berkenaan, termasuk Mukhriz sendiri telah beralih menyertai Pejuang yang diasaskan Tun Mahathir.
Dengan menyertai PN, Pejuang berharap mereka akan terus diberi laluan bertanding di empat kerusi tersebut, seterusnya berpeluang lagi mengekalkan kemenangan untuk mampu terus bernafas dalam persada politik negara ini.
Pun begitu, menjelang PRN tidak lama lagi dan setelah memperolehi kejayaan membanggakan pada PRU15 baru-batu ini, Bersatu yang merupakan tunjang PN tanpa keraguan juga mempunyai keyakinan penuh mampu menang di empat kerusi berkenaan tanpa masalah.
Maka, oleh sebab Pejuang menyertai PN sebenarnya dengan tujuan dan disertai syarat terlindung bagi membolehkan mereka diberi laluan bertanding lagi di empat kerusi itu, boleh dikata hampir mustahil permohonan mereka akan diterima oleh Mahiaddin.
Bagi Bersatu, untuk apa mereka memberi laluan kepada Pejuang bertanding lagi, sedangkan mereka sendiri atas tiket PN dan dengan bantuan Pas, langsung tiada masalah untuk memenangi empat kerusi Dun itu.
Di mata PN dan Bersatu, Pejuang sebenarnya tiada nilai fambah kepada mereka berikutan prestasi buruk hilang deposit semua kerusi yang ditandingi pada PRU15 baru-baru ini.
Permohonan Pejuang menyertai PN barangkali tidak berdepan sebarang masalah jika parti itu tidak meletakkan sebarang syarat, bahkan dengan sukarela sedia melepaskan empat kerusi Dun yang dipegangnya sekarang kepada Bersatu, malah tidak menuntut untuk bertanding di mana-mana kerusi Dun yang lain.
Sediakah pula Mukhriz dan Pejuang masuk percuma begitu saja ke dalam PN?
– ShahbudinHusin 02/03/2023.

2.3

3

votes
Article Rating
Kongsikan artikel ini


INGATAN UNTUK WALAUN-WALAUN, AKTA ANTI LOMPAT PENYELAMAT KEJAHATAN MENEBUK ATAP

Sama ada sebelum atau selepas Hadi Awang menjadi tukang ramal dengan mendakwa kerajaan perpaduan akan tumbang tidak lama lagi, perkara itu sebenarnya sudah lama bertebaran di mana saja sebagai bahan perbualan harian.
Perbagai versi dan cerita digentayangkan untuk menggambarkan bagaimana Anwar Ibrahim boleh dijatuhkan sebagai Perdana Menteri.
Antaranya dikatakan GPS dan GRS akan menarik sokongan kerana wakil Borneo ditawarkan jawatan Perdana Menteri dan disertai kemudiannya dengan sebahagian Ahli Parlimen UMNO menyusul penarikan sokongan mereka.
Dikatakan lagi, sebaik saja pemilihan UMNO selesai 18 Mac nanti dan dengan sebahagian besar Ketua UMNO Bahagian dan ahli MT sedia ada berjaya dikalahkan, akan menyusul gerakan menjatuhkan Zahid Hamidi sebagai Presiden UMNO melalui desakan memanggil mesyuarat khas atau perhimpunan agung luar biasa.
PN yang mempunyai 74 Ahli Parlimen disebutkan hanya menunggu masa untuk menyertai semua perkembangan itu.
Pokoknya, kata pihak yang menyebarkan cerita, riwayat politik Anwar pasti akan berakhir tak lama lagi.
Di media sosial, khususnya Twitter pula turut bersepah-sepah poster yang bertulis – “PMX akan jadi XPM dalam waktu terdekat, doakan kejayaannya”.
Dan selepas Hadi Awang yang dianggap ulama politik tersohor serta masin mulutnya dalam meramalkan kejatuhan Anwar dua tiga hari lalu, cerita-cerita berkenaan pertukaran kerajaan itu makin meriah disebar serta ditokok-tambah untuk lebih sedap ia dikisahkan.
Saya sendiri dihubungi oleh pelbagai kawan, termasuk yang sudah lama tidak membuat panggilan untuk turut bertanyakan sama ada benar Anwar akan jatuh tidak lama lagi.
Begitulah hebatnya propaganda dimainkan dan politik persepsi dijadikan modal oleh mereka yang sebetulnya sakit hati dengan Anwar dan seperti menikmati makanan tanpa garam setelah kehilangan kuasa sebagai kerajaan.
Tidak habis-habis dimainkan sentimen dan perasaan seolah-olah mereka akan jadi pengganti kerajaan dalam waktu terdekat ini.
Sebenarnya, jika kita memahami bahawa sekarang sudah berkuatkuasa undang-undang anti lompat parti, menukar kerajaan tidak lagi semudah seperti sebelum ini.
Menjual sokongan secara peribadi dan menjaja akuan bersumpah sudah tidak laku lagi sekarang ini.
Kuasa paling tinggi ialah keputusan parti.
Jika sokongan secara peribadi akuan bersumpah atau SD Ahli Parlimen masih laku, selepas PRU15 lalu sudah pasti Mahiaddin Md Yasin berjaya kembali jadi Perdana Menteri.
Disebabkan kuasa parti adalah paling tinggi dan SD tidak lagi laku, Mahiaddin akhirnya tergucil dan kena potong di selekoh oleh Anwar.
Bersama kuasa adalah pada parti dan selain PH, BN, GPS, GRS dan Warisan sudah menandatangani perjanjian untuk kekal bersama sebagai kerajaan, cerita-cerita kononnya kerajaan akan bertukar tak lama lagi tidak lebih sekadar hiburan penglipur lara semata-mata.
Setakat dengar saja bolehlah, nak percaya hanya buang masa.
Orang yang hilang gaji buta dan tanpa melakukan apa-apa kerja mungkin dapat menghiburkan hati sendiri bila dapat menyebarkan cerita sedemikian.
Selagi PH, BN, GPS, GRS dan Warisan tidak berdepan masalah sesama sendiri, kerajaan perpaduan ini bukan saja kekal sehingga habis penggal, bahkan majoriti dua pertiga yang dimiliki juga tidak akan berubah.
Fantastiknya lagi, lihatlah juga bagaimana Anwar menjaga hubungan baik dengan GPS dan GRS serta sedaya mungkin cuba memenuhi intipati Perjanjian Malaysia 1963 dan ini tentu saja lebih memungkinkan mereka kekal bersama dalam kerajaan perpaduan ini.
Di waktu yang sama, gambaran kononnya UMNO akan bergolak dan Zahid Hamidi bakal digulingkan selepas pemilihan 18 Mac juga terlalu sukar untuk menjadi kenyataan.
Dengan Zahid Hamidi telah berjaya mengekang musuh-musuh politiknya sehingga berjaya menang tidak bertanding, usaha untuk menukar dua pertiga daripada 191 Ketua Bahagian kepada mereka yang anti Presiden, tidaklah semudah seperti makan kacang yang sudah siap digoreng.
Apa Zahid Hamidi tu tunggul kayu ke?
Kalau sebelum ini beliau mampu mengharungi semua cabaran daripada mereka yang ingin menjatuhkannya dan akhirnya berjaya kekal lagi menerajui UMNO, beliau pasti tidak pernah leka daripada memantau saki baki “hantu-hantu raya” yang cuba menggugatnya.
Selagi UMNO dalam kawalannya dan musuh-musuhnya pula sudah pun diletakkan di tepi, sokongan parti itu kepada Anwar dan kerajaan perpaduan tidak akan goyah.
Kepada yang masih ghairah dan tak jemu-jemu menjaja cerita tentang kejatuhan kerajaan dan PMX bakal jadi XPM, termasuk walaun-walaun, sedarlah bahawa undang-undang anti lompat merupakan penyelamat kepada aktiviti tebuk atap.
Kalau mahu menukar kerajaan, tunggu saja PRU seterusnya.
Bukan saja atap, bahkan dinding, pintu depan, pintu belakang, lantai dan segala struktur kerajaan sekarang ini lebih kukuh dan terjamin daripada segala perbuatan perampokan kuasa.
Yang jadi pembangkang, belajarlah untuk kekal sebagai pembangkang sehingga habis penggal dan jika ada pula kesalahan sewaktu jadi kerajaan dahulu, bersiap sedialah juga bukan saja untuk direman dan ke mahkamah, malah untuk berpindah ke penjara.
– ShahbudinHusin 03/03/2023.

4.5

8

votes
Article Rating
Kongsikan artikel ini


MENU RAHMAH, INISIATIF TANPA MODAL YANG MEMBUATKAN PAS SEPERTI HILANG AKAL

Setakat ini, sejak terbentuknya kerajaan perpaduan, dua perkara didapati paling membuatkan Pas sakit hati dan benci sekali.
Pertama, Anwar Ibrahim dan kedua, Menu Rahmah.
Selepas Tun Mahathir Mohamad, Pas barangkali dalam kedudukan kedua sebagai suspek paling benci kepada Anwar.
Sama seperti Tun Mahathir, Pas juga sentiasa cuba menghalang Anwar daripada menjadi Perdana Menteri, baik ketika parti itu berada dalam Pakatan Rakyat dan lebih agresif setelah ia tidak lagi menjalin sebarang kerjasama dengan PKR.
Apabila akhirnya Anwar berjaya juga menjadi Perdana Menteri, tentulah bukan kepalang sakit hati dan bencinya Pas kepada Pengerusi PH itu.
Ditambah ketika itu bagaimana rakyat dilihat amat menerima baik kepimpinan Anwar dan sentiasa menyerbu ke mana saja beliau pergi, disertai dengan dunia pun sama hangat mengalu-alukannya, hanya Tuhan saja yang tahu betapa meluap-luapnya perasaan benci dan sakit hati Pas itu, terutama sekali Hadi Awang yang di ketika Anwar jadi Perdana Menteri, dia pula telah hilang gaji.
Sebab itu, usaha dan propaganda Pas serta Hadi yang tanpa henti kononnya Anwar akan tumbang tidak lama lagi tidak lain hanya didorong rasa benci dan sakit hati itu saja.
Tiada sebab lain selain daripada itu yang mendorong Pas serta Hadi sentiasa berusaha mencari jalan cuba menebuk atap untuk menjatuhkan Anwar, meskipun disedari kerajaan perpaduan ini dibentuk atas titah Yang Dipertuan Agong.
Malah walau dikepung dengan akta lompat parti sekali pun yang pada hakikatnya kerajaan hanya mungkin bertukar melalui PRU, Pas sentiasa membakar hati para pengikut dan walaunnya tentang kemungkinan Anwar boleh tumbang pada bila-bila masa.
Suka hatilah nak buat apa pun Tok Guru, bak kata Anwar – biarlah Hadi terus merancang dan mengigau.
Yang kedua paling membuatkan Pas benci dan sakit hati ialah pengenalan Menu Rahmah oleh Salahuddin Ayub, Menteri Perdagangan Dalam Negeri dan Kos Sara Hidup.
Tiada usaha atau inisiatif lain daripada kerajaan selain Menu Rahmah yang membuatkan Pas memperuntukkan banyak masa dan tenaga untuk mencari salahnya.
Menu Rahmah adalah inisiatif kerajaan perpaduan untuk menyantuni golongan miskin dan bagi memastikan mereka sentiasa kenyang melalui pengenalan harga serendah RM5 untuk satu hidangan bagi makan tengahari atau malam.
Ia adalah gambaran paling mudah untuk menunjukkan kerajaan perpaduan ini punya perasaan kasih sayang dan ingin membela hidup rakyat semua bangsa.
Inisiatif ini tanpa sebarangg modal dikeluarkan oleh kerajaan, tetapi melalui libat urus dengan persatuan dan pengusaha kedai makan dengan setakat ini, selain lebih 15 ribu kedai makan di seluruh negara terlibat menyertainya, bahkan restoran makanan segera seperti McD, KFC, Burger King, MarryBrown dan pelbagai lagi turut bersama-sama menjayakannya.
Makna kata, melalui pengenalan Menu Rahmah, kebarangkalian untuk rakyat kelaparan tak mampu membeli makanan amat tipis sekali, bahkan boleh pula dengan harga RM5 juga, sesekali menukar selera di restoran makanan segera yang berkenan di hati.
Apabila rakyat gembira kerana boleh makan pelbagai selera dengan harga semurah RM5, parti seperti Pas dengan sendirinya hilang modal untuk menanam kebencian atau menghasut rakyat.
Apa pun serangan yang direka pembangkang kepada kerajaan, akhirnya yang membuatkan rakyat gembira ialah apabila mereka tidak lapar dan boleh makan dengan senang.
Lantaran itulah macam-macam yang cuba dilakukan Pas untuk memburukkan Menu Rahmah, termasuk didakwa sebagai penyebab kanser dan autisme.
Oleh kerana gagal mempertahankan dakwaannya itu dari segi sains perubatan, Ahli Parlimen Kapar, Halimah Ali yang membuat dakwaan bohong itu, sambil tersengih kelat, akhirnya terpaksa memohon maaf atas perbuatannya.
https://shahbudindotcom.net/wp-content/uploads/2023/03/527d70c5-4add-4092-be30-7c7cb41a3db2.mp4
Terbaru, Exco Terengganu Hanafiah Mat pula dilihat seolah-olah memperlekeh Menu Rahmah dengan tersebar video kononnya hidangan itu tidak berkualiti, tidak cukup lauknya dan hanya sedap dimakan setelah dituang dengan air oren sebagai kuahnya.
Perbuatan beliau itu bukan setakat tidak berjaya pun memperlekeh Menu Rahmah, sebaliknya yang menonjol ialah bagaimana beliau secara jelas telah menghina rezeki yang Allah beri.
Rata-rata pengguna media sosial yang menonton video itu mengutuk dan menyifatkan beliau sebagai pemimpin yang sudah “masuk air dalam kepala”.
Agaknya pemimpin Pas itu tidak belajar adab yang dicontohkan oleh Nabi Muhammad SAW melalui hadis Bukhari yang meriwayatkan baginda tidak pernah mencela makanan di mana apabila suka, baginda akan memakannya, sebaliknya jika tidak menyelerakan, baginda tidak memakannya.
Sebagai pemimpin sebuah parti yang mendakwa memperjuangkan Islam, adab siapa sebenarnya yang Exco Pas itu contohi?
Yang nyata, Menu Rahmah telah membuatkan Pas seperti hilang akal dalam berpolitik dan lupa adab Islam yang sebenar.
Dalam hal ini, kalaulah semua menteri dapat memikirkan satu inisiatif baru bagi setiap kementerian yang menyerupai Menu Rahmah yang kesan langsungnya dapat dirasai oleh rakyat, dicampur dengan kepimpinan Anwar yang terus diyakini, bukan saja pembangkang seperti Pas akan kehilangan modal dan mati akal, malah kerajaan perpaduan ini senang-senang boleh kekal memerintah negara lebih lama lagi.
– ShahbudinHusin 03/03/2023.

4.3

6

votes
Article Rating
Kongsikan artikel ini


IDEA IPR MESIN VENDING MAMPU BERI PENDAPATAN RM2,500 KEPADA GOLONGAN B40

Ada sebuah portal yang selalu pro kepada bekas pemimpon PKR yang lompat lapor baru-baru ini konon inisiatif membantu miskin tegar dan B40 melalui penjualan makanan di mesin vending menemui masalah.
Alasannya sebab konon makanan terburai dan susah nak bayar.
Saya terjumpa video ini di YouTube. Review bebas yang dibuat netizen.
Orang ramai boleh nilai sendiri.
Tak de masalah pun, cuma bila tak boleh nak pertikai dia salahkan mesin ha3.
Setakat ini, pendapatan harian sepanjang seminggu menunjukkan kaedah ini boleh menjana untung bersih RM2,500 sebulan kepada penerima.
Tanpa kaedah ini, ramai suri rumah atau keluarga miskin tidak ada peluang berniaga kerana kos sewa kedai atau operasi gerai perlu ditanggung. Kemudian perlu mencari tempat dan dapatkan lesen.
Kalau pun dah ada niat nak berniaga, takkan semua tempat penuh dengan gerai yang perlu dijaga sepanjang masa.
Jika lebih ramai peniaga dan pembeli bertukar kepada mesin vending untuk menjual makanan siap, ia akan mempercepatkan pertumbuhan industri mesin vending yang akan menyediakan peluang pekerjaan baru kepada anak muda berkelulusan teknikal dan kejuruteraan.
Jangan marah saya kalau masa mereka jadi kerajaan dulu tidak terfikir untuk laksana.
Paling kurang, gembiralah untuk keluarga miskin yang dapat peluang jana pendapatan macam ini.
Yang dah kaya tak nak beli itu hak kamu lah, tapi saya kena cari jalan bantu yang susah.
RAFIZI RAMLI
Menteri Ekonomi.

4.5

6

votes
Article Rating
Kongsikan artikel ini


NAIB PRESIDEN UMNO – KHALED NORDIN, JOHARI GHANI PALING POPULAR

Berikutan tiada pertandingan bagi jawatan Presiden dan Timbalan Presiden, tumpuan paling utama bagi pemilihan UMNO pada 18 Mac ini tentunya bagi jawatan Naib Presiden.
Melihat kepada lapan nama yang mengemukakan pencalonan, tidak dapat dapat, pertandingan yang akan berlaku nanti adalah pertembungan dua kelompok dalam parti itu.
Lapan calon Naib Presiden UMNO itu ialah Khaled Nordin, Mahadzir Khalid, Johari Ghani, Wan Rosdy Wan Ismail, Azalina Othman Said, Reezal Merican Naina Merican, Hasni Mohamad dan seorang ahli biasa daripada Iskandar Puteri, Yusof Musa Jamaluddin.
Daripada lapan calon yang bertanding, persaingan sebenar hanyalah melibatkan tujuh saja kerana Yusof Musa yang tidak dikenali itu dirasakan tidak mampu memberi apa-apa cabaran.
Khaled Nordin dan Mahadzir Khalid adalah penyandang sedia ada bagi jawatan Naib Presiden bersama seorang lagi calon, Ismail Sabri Yaakob yang tidak mempertahankan jawatannya.
Berdasarkan senarai itu, Khaled Nordin, Wan Rosdy dan Azalina adalah mereka yang dilihat pro kepada Presiden UMNO, Ahmad Zahid Hamidi.
Jika ketiga-tiga mereka itu menang, ini akan memberi sumbangan yang mampu menjadikan kedudukan Zahid Hamidi lebih kukuh dan mencengkam dalam UMNO pasca pemilihan ini sehinggalah kepada tarikh PRU16 akan datang.
Johari, Hasni dan Reezal Merican adalah pemimpin yang tidak begitu pro kepada Zahid Hamidi, sebaliknya dikenali lebih condong kepada Hishammuddin Hussein dan Khairy Jamaluddin yang kini digantung dan dipecat daripada UMNO.
Malah, sebelum jawatan Presiden dan Timbalan Presiden UMNO disekat daripada dipertandingkan, Johari disebut-sebut akan bertanding salah satu jawatan tersebut.
Beliau juga tidak sependirian dengan mereka yang pro Zahid Hamidi dan pernah secara terbuka menyatakan tindakan menyekat jawatan Presiden dan Timbalan Presiden daripada dipertandingkan bererti menyekat demokrasi dalam parti.
Bermakna dalam hal ini, kalau Johari, Hasni dan Reezal yang menang sebagai Naib Presiden nanti, ia adalah cabaran kepada Zahid Hamidi yang memungkinkan cengkamannya dalam parti menjadi tumpul.
Khairy Jamaluddin sendiri baru-baru ini memilih ketiga-tiga mereka itu sebagai pilihannya untuk diberi undi sebagai Naib Presiden UMNO.
Seorang lagi calon, Mahadzir Khalid yang merupakan penyandang jawatan nombor tiga itu tidak termasuk dalam kelompok yang pro atau tidak sebulu kepada Zahid Hamidi.
Beliau sebelum ini dilihat sebagai pemimpin yang rapat dengan Ismail Sabri Yaakob, malah ketika bekas Perdana Menteri itu memimpin kerajaan, beliaulah orang kepercayaannya.
Ketika Ismail Sabri tidak hadir beberapa kali mesyuarat MT UMNO sebelum PRU15 dulu, Mahadzir pun turut sama berbuat demikian.
Beliau hanya dilihat kembali merapatkan diri dengan Zahid Hamidi setelah terbentuknya kerajaan perpaduan yang dititahkan pembentukannya oleh Yang Dipertuan Agong dan Ismail Sabri bukan lagi Perdana Menteri.
Atas asas itu dan menjelang pemilihan UMNO akan datang ini, Mahadzir dilihat sukar untuk mempertahankan jawatannya kerana kedudukannya yang tidak termasuk dalam mana-mana kumpulan.
Sebagai calon berkecuali, berada tengah-tengah dan tidak termasuk dalam mana-mana cai, Mahadzir lebih mungkin “mati berdiri” seorang diri dalam pemilihan kali bersama seorang lagi calon, Yusof Musa.
Tambahan lagi setelah kalah di Parlimen Padang Terap pada PRU15 lalu dan agak berusia pula berbanding enam calon lain, ternampak tiada nilai tambah yang memihak kepadanya sehingga mampu mencetuskan dorongan kepada perwakilan untuk mengekalkannya lagi sebagai Naib Presiden UMNO.
Begitu pun, didorong senario semasa dalam UMNO ketika ini, sebahagian perwakilan kelihatan lebih cenderung untuk mengundi berdasarkan blok – sama ada calon yang pro atau tidak sealiran dengan Zahid Hamidi.
Pilihannya ialah sama ada set A – Khaled, Wan Rosdy dan Azalina atau set B – Johari, Hasni dan Reezal.
Namun demikian, berdasarkan populariti individu, Khaled dan Johari adalah calon yang paling sukar untuk tidak diberi undi oleh perwakilan kali ini.
Tinjauan mendapati ramai perwakilan cenderung untuk memilih kedua-dua, walaupun berada dalam set yang berbeza.
Dengan itu, keputusan yang dijangka bagi jawatan Naib Presiden ialah 2-1 iaitu mana-mana kumpulan hanya mampu menang dua kerusi saja, sementara selebihnya adalah di pihak yang satu lagi.
Ertinya, satu lagi kekosongan itu adalah perebutan antara Wan Rosdy, Azalina, Hasni atau Reezal untuk mengisinya.
Siapa paling berpotensi?
-.ShahbudinHusin 04/03/2023.

5

1

vote
Article Rating
Kongsikan artikel ini


TUNJUK SURAT RoS, ISMAIL SABRI CABAR ZAHID HAMIDI

Presiden UMNO, Datuk Seri Dr Ahmad Zahid Hamidi diminta menunjukkan surat daripada Jabatan Pendaftaran Pertubuhan (RoS) yang didakwa menerima resolusi parti supaya jawatan Presiden dan Timbalan Presiden tidak dipertandingkan.
Perkara itu disuarakan Naib Presiden UMNO, Datuk Seri Ismail Sabri Yaakob, berikutan polemik status usul tambahan yang diluluskan Perhimpunan Agung UMNO (PAU) 2022 membabitkan dua jawatan tertinggi parti berkenaan.
“Minta dia (Ahmad Zahid) tunjuk surat RoS itu, elok juga kalau boleh tunjukkan (surat) sebab ada dua laporan media berbeza.
“Satu kata RoS tolak tapi tak sampai satu hari kata dah luluskan pula. Semua orang keliru.

“Saya pun baca laporan media juga,” katanya ketika dihubungi BH, hari ini.
Malam tadi,

Ahmad Zahid memaklumkan
UMNO sudah menerima surat daripada Kementerian Dalam Negeri (KDN) yang mengesahkan RoS menerima resolusi parti itu iaitu tiada pertandingan bagi jawatan Presiden dan Timbalan Presiden UMNO.
Presiden UMNO itu dilaporkan berkata,

RoS meluluskan usul PAU 2022

supaya dua jawatan tertinggi parti itu tidak dipertandingkan pada pemilihan tahun ini.
Katanya, perkembangan terbaru itu diterima menerusi surat daripada KDN semalam.
agaimanapun, sebuah portal berita melaporkan RoS yang selesai menjalankan siasatan berhubung aduan diterima daripada dua ahli UMNO, memutuskan usul tambahan terbabit tidak sah.
Portal berita terbabit bagaimanapun tidak memetik mana-mana individu atau sumber.
Pada 20 Januari lalu, dua ahli UMNO menghantar aduan kepada RoS supaya semakan dibuat terhadap usul tambahan yang diluluskan pada PAU 2022 berkaitan jawatan Presiden dan Timbalan Presiden tidak dipertandingkan pada pemilihan parti kali ini.
Aduan itu dikemukakan ahli UMNO Bahagian Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom, yang berharap ROS dapat menentukan sekiranya wujud pertikaian terhadap usul tambahan yang dibawa pada PAU 2022.
Muhammad Aizat Fikri mendakwa atur cara mengemukakan usul tambahan itu tidak sah dan bertentangan dengan perlembagaan UMNO serta peraturan persidangan bahagian dan cawangan.
Ismail Sabri yang juga bekas Perdana Menteri turut menggesa RoS membuat keputusan segera bagi menentukan sama ada keputusan PAU itu sah atau tidak sebelum pemilihan parti pada 18 Mac ini.
Ia bagi memberi laluan kepada ramai calon lain bertanding merebut dua jawatan tertinggi UMNO termasuk mereka yang sudah mengumumkan untuk bertanding jawatan Naib Presiden jika tindakan UMNO itu menyalahi perlembagaannya.
Sumber –
https://www.bharian.com.my/amp/berita/nasional/2023/03/1072672/kalau-betul-tolak-tunjuk-surat-ros

0

0

votes
Article Rating
Kongsikan artikel ini


UMNO HARUS DIELAK JADI PARTI MONOPOLI

Dalam persaingan merebut jawatan Naib Presiden UMNO yang baru memasuki gear dua ketika ini, sebagaimana ditulis dalam artikel sebelumnya, nampaknya kemungkinan wujud dua kelompok kategori semakin menjadi paparan yang nyata.
Kelompok tersebut ialah pertama, yang pro kepada Presiden serta Timbalan Presiden atau dipanggil kumpulan kanan dan kedua, yang tidak memihak kepada dua pemimpin teratas yang telah diumumkan menang tanpa bertanding atau dikenali sebagai kumpulan kiri.
Di media sosial kini berlegar satu poster yang memaparkan calon-calon kumpulan kanan yang akan bertanding bagi jawatan Naib Presiden.
Mereka ialah Menteri Pengajian Tinggi, Khaled Nordin; Menteri Besar Pahang, Wan Rosdy Wan Ismail dan Menteri di Jabatan Perdana Menteri, Azalina Othman Said.
Gambar ketiga-tiga calon berkenaan dipaparkan sekali dengan wajah Zahid Hamidi dan Mohamad Hasan sebagai gambaran Top 5 UMNO untuk penggal 2023-2026.
Ini bermakna, lima lagi calon yang turut bertanding jawatan Naib Presiden secara automatik tidak termasuk dalam kumpulan kanan yang pro Presiden dan Timbalan Presiden.
Begitu pun, berdasarkan penelitian terbuka, daripada lima calon berkaitan itu, kumpulan kiri adalah dianggotai bekas Menteri Kewangan Kedua, Johari Ghani; bekas Menteri Perumahan dan Kerajaan Tempatan, Reezal Merican Naina Merican dan bekas Menteri Besar Johor, Hasni Mohamed.
Dua lagi calon, bekas Menteri Luar Bandar dan Wilayah, Mahadzir Khalid serta ahli UMNO biasa daripada Iskandar Puteri, Yusof Musa Jamaluddin dilihat sebaga calon berkecuali atau bertanding secara solo.
Apakah ini sesuatu yang sihat buat UMNO?
Apa yang semua ahli-ahli UMNO, khususnya perwakilan yang bakal mengundi pada 18 Mac nanti harus sedar ialah UMNO bukanlah parti yang menang atau berprestasi lebih baik berdasarkan keputusan PRU15 lalu.
Sebaliknya, dengan 54 kerusi Parlimen dimenangi pada PRU14, tetapi hanya 26 kerusi pada PRU15 lalu, ini bererti kepimpinan UMNO sedia ada telah gagal dan langsung tidak cemerlang.
Walaupun hukum kepada kegagalan sepatutnya adalah berundur diri, tetapi Zahid Hamidi dan Mohamad Hasan sebaliknya dihadiahkan pula dengan jawatan Presiden dan Timbalan Presiden yang sedang mereka pegang dilarang daripada ditandingi.
Apa punya partilah macam ini?
Dengan itu, kalau kemenangan tanpa bertanding Zahid Hamidi dan Mohamad Hasan itu disusuli lagi dengan hadiah iringan jawatan tiga Naib Presiden juga memihak kepada mereka, ini adalah petanda paling tak guna bagi masa depan UMNO.
Apakah, daripada 26 kerusi Parlimen yang ada sekarang, UMNO hanya mahu menang 6 kerusi Parlimen saja pada PRU16 akan datang?
Sebagaimana monopoli tidak baik kepada pengguna dalam perniagaan, monopoli dalam politik juga memberi kesan buruk yang sama.
Rakyat tidak akan melihat UMNO sebagai sebuah parti yang baik dan terbuka kepada perbezaan jika satu kumpulan saja memonopoli jawatan-jawatan utamanya.
Oleh kerana jawatan Presiden dan Timbalan Presiden sudah dimenangi secara percuma, pengisian bagi Naib Presiden seharusnya dipastikan lebih terbuka.
Untuk dilihat progresif, jawatan Naib Presiden itu, kalau pun tidak ketiga-tiganya, sekurang-kurangnya dua daripadanya harus dimenangi oleh kumpulan yang berbeza pemikiran dengan Presiden dan Timbalan Presiden.
Kalau ketiga-tiganya sekali jatuh kepada kumpulan yang berbeza dengan Presiden dan Timbalan Presiden, itulah sebenarnya yang TERBAEKK, petunjuk kematangan dan suatu isyarat bahawa UMNO masih ada masa depan yang boleh diharapkan.
Begitu juga dengan jawatan MT, adalah lebih baik jika daripada 25 kerusi MT yang dipertandingkan, 15 atau 20 daripadanya dimenangi bukan pemimpin yang hanya tahu memuji dan mengampu Presiden saja.
Makanya, sebarang kempen untuk cuba memenangkan blok pro Presiden dan Timbalan Presiden dengan alasan memudahkan parti diuruskan berasaskan kestabilan hendaklah dikutuk dan dikecam.
Sedarlah bahawa UMNO, selain tidak menang, juga turut menerima keputusan terburuk dalam sejarah perjuangannya pada PRU15 lalu.
Untuk itu, pemikiran yang terbuka dan perbezaan pendapat hendaklah sentiasa diberi ruang seluas-luasnya.
Hanya dengan keterbukaan kepada keberanian melontarkan pemikiran yang berbeza saja mampu menjelmakan keputusan yang berbeza.
Jika semuanya sealiran dan bersifat dimonopoli, kekalahan tidak akan dapat diperbaiki dan melalui sekelumit hasil perang yang ada, semua yang ada jawatan hanya akan sibuk untuk saling berebut serta ghairah mengampu dan memuji sesama sendiri.
Dalam hal ini juga, tidak perlu sampai Presiden harus pergi ke setiap majlis pengenalan calon di negeri-negeri kerana langkah itu lebih dilihat sebagai petunjuk kecenderungan beliau untuk memastikan cainya saja beroleh kemenangan.
Ditimpa kekalahan dan perlu kekuatan untuk bangkit, UMNO mesti dielakkan daripada menjadi parti monopoli – bukan saja untuk Naib Presiden, tetapi kerusi MT juga harus dimenangi oleh majoriti mereka yang berani dan tidak takut bersuara.
– ShahbudinHusin 06/03/2023.

0

0

votes
Article Rating
Kongsikan artikel ini


HADI MESTI BERANI SEPERTI ANWAR JIKA BENAR MAHU TUMBANGKAN KERAJAAN

Presiden Pas, Hadi Awang adalah satu-satunya pemimpin blok pembangkang PN yang paling gemar dan sentiasa ghairah bercakap mengenai usaha menebuk atap bagi menumbangkan kerajaan.
Pengerusi PN, Mahiaddin Md Yasin dan Ketua Pembangkang, Hamzah Zainuddin pun tidak sekerap dan seghairah beliau bercakap untuk menjatuhkan kerajaan.
Berbanding topik lain seperti ekonomi, pelaburan, pengangguran, pendidikan, malah berkenaan banjir yang sedang melanda beberapa negeri sekarang, Hadi Awang boleh dikata tidak bercakap langsung mengenainya.
Tetapi, bila bab menjatuhkan kerajaan dan menumbangkan Anwar Ibrahim, matanya sentiasa saja bersinar-sinar untuk bercerita.
Peliknya, ketika kempen pilihan raya diadakan sebelum ini, tidak pula beliau kelihatan ghairah berkempen ke seluruh negara untuk memenangkan PN dan mengelakkkan Anwar daripada menjadi Perdana Menteri.
Keghairahan beliau hanya mula muncul setelah keputusan pilihan raya diumumkan dan diputuskan tiada parti yang cukup majoriti secara sendirian untuk menubuhkan kerajaan.
Ketika itu, dalam perjumpaan yang sepanjang masa berlangsung di kediaman Mahiaddin, kelibat beliau sentiasa saja ada kelihatan.
Kadang-kadang, awal pagi lagi beliau sudah sampai di rumah Pengerusi PN itu.
Kerajinannya itu hampir kalah jika dibandingkan dengan semangatnya untuk hadir ke Parlimen.
Kemudian setelah kerajaan perpaduan terbentuk, Anwar dinobat sebagai Perdana Menteri dan sehinggalah sekarang, pantang ada peluang, sasaran pengucapannya tidak lain ialah untuk menjatuhkan kerajaan dan menumbangkan Anwar.
Ishh…ishh…ishh….
Susulan kenyataannya sebelum ini bahawa Anwar akan tumbang tidak lama lagi dan kenyataan itu dipertikaikan banyak pihak kerana dianggap bertentangan dengan titah Yang Dipertuan Agong, Hadi tetap mempertahankan kenyataan tersebut.
Kata beliau, menjatuhkan kerajaan adalah perkara biasa dalam politik.
“Itu satu kenyataan daripada segi politik dan biasa berlaku dalam politik, undi tidak percaya dan dapatkan SD (Akuan Bersumpah), penyokong kerajaan berpaling tadah, itu berlaku.
“Kita melihat ada tanda-tanda yang menunjukkan dalam kerajaan campuran yang ada ini perasaan tidak puas hati bersama-sama komponen sendiri, ada berlaku.
“Sebab itu ia tidak mustahil akan berlaku,” tambahnya.
Kadang-kadang, terutama dengan adanya akta lompat parti di mana peralihan sokongan Ahli Parlimen secara individu tidak lagi terpakai, bahkan akuan bersumpah atau SD pun sudah tak laku, disusuli wujudnya perjanjian persefahaman melibatkan lima parti teras yang membentuk kerajaan perpaduan sekarang – PH, BN, GPS, GRS dan Warisan – geli hati pun ada dengan gelagat Hadi ini.
Hakikatnya, daripada segi logik akal adalah sukar untuk melihat Anwar dapat dijatuhkan, kecuali ada parti yang bertindak menarik sokongan.
Tak puas hati seorang dua Ahli Parlimen tidak memberi kesan apa-apa.
Pilihan yang tinggal dan paling munasabah untuk menukar kerajaan hanyalah melalui PRU dan undi rakyat setiap lima tahun sekali.
Sebab itu, kalau kita perhatikan, Mahiaddin selaku Pengerusi PN dan Hamzah selaku Ketua Pembangkang lebih menumpukan kepada isu-isu kepentingan rakyat atau menyerang Anwar sebagai Perdana Menteri berbanding bercakap mengenai tebuk atap dan menjatuhkan kerajaan di tengah jalan.
Kenapakah hanya Hadi seorang yang tidak henti-hrnti bercakap tentang tebuk atap?
Apakah beliau tidak memahami realiti?
Atau Hadi sebenarnya ingin dirinya pula berbanding Mahiaddin atau Hamzah ditonjolkan sebagai calon Perdana Menteri?
Meskipun hak Hadi untuk terus bercakap mengenai tebuk atap atau menjatuhkan kerajaan, malah tidak pun menjadikan elaun Ahli Parlimennya dipotong, ingin dipesan adalah lebih baik agar beliau segera tampil secara anak jantan membuktikan kata-katanya itu.
Lakukanlah seperti Anwar dulu yang berani mengadakan sidang media mengenai cukup sokongan telah diperolehinya untuk mengambil alih kerajaan.
Jangan asyik sembang kosong saja tapi tak juga berlaku apa-apa.
Mahu juga dilihat siapa yang sedia bersama dan ingin bergotong-royong dengan beliau untuk memanjat dan menanggalkan atap itu?
Buktikanlah segera, asyik-asyik cakap saja, takut nanti isteri dan anak-anaknya sendiri di rumah pun turut sama loya menyaksikan drama yang tiada “ending” ini.
– ShahbudinHusin 07/03/2023.

4

7

votes
Article Rating
Kongsikan artikel ini


KECUALI JIKA ZAHID HAMIDI DAPAT TUNJUK ADA SURAT LAIN, KENYATAAN MEDIA SAIFUDDIN HANYA MENGESAHKAN BELIAU BERBOHONG

Walaupun setelah dua hari berlalu dan Presiden UMNO, Ahmad Zahid Hamidi masih gagal menunjukkan surat yang didakwa diterimanya daripada Kementerian Dalam Negeri yang kononnya menyebut RoS telah meluluskan usul tiada pertandingan bagi jawatan Presiden dan Timbalan Presiden UMNO setelah dicabar oleh Ismail Sabri Yaakob, isu berkenaan terjawab akhirnya dengan kenyataan media Menteri Dalam Negeri, Saifuddin Nasution Ismail, pagi ini.
Dalam kenyataan media itu, Saifuddin menyebut, KDN memberi pengecualian daripada segi pematuhan kepada UMNO berhubung usul tiada pertandingan bagi dua jawatan teratas parti berkenaan dalam pemilihan akan datang.
“Kementerian telah meneliti mengenai ketetapan yang telah dibuat oleh Perhimpunan Agung UMNO 2022 daripada Setiausaha Agung UMNO pada 3 Mac 2023.
“Merujuk kepada perlembagaan dan Peraturan-Peraturan Persidangan UMNO, Kementerian berdasarkan seksyen 70, Akta Pertubuhan 1966 (Akta 832) telah memutuskan untuk memberikan pengecualian daripada pematuhan Seksyen 13(1)(c)(iv) Akta 832 kepada UMNO berhubung keputusan usul tambahan yang telah diluluskan dalam PAU 2022 berkaitan jawatan Presiden dan Timbalan Presiden UMNO yang tidak dipertandingkan pada pemilihan parti UMNO akan datang,” kata Saifuddin lagi.
Dalam erti kata lain, dengan memberi pengecualian daripada pematuhan Seksyen 13(1)(c)(iv) Akta 832 itu bererti usul tambahan yang diluluskan UMNO baru-baru ini telah berlaku perlanggaran daripada segi undang-undang serta dianggap tidak sah.
Dengan pengecualian daripada pematuhan melalui kuasa Menteri Dalam Negeri, maka bukan saja usul tambahan itu terlulus akhirnya, malah UMNO turut diselamatkan daripada diharamkan atau dibatalkan pendaftarannya.
Seksyen 13 akta berkenaan adalah berkaitan pembatalan dan penggantungan sesebuah pertubuhan.
Jika tiada perlanggaran, untuk apa Saifuddin memberi pengecualian kepada UMNO daripada pematuhan Seksyen 13(1)(c)(iv) Akta 832 itu dan menggunakan Seksyen 70 akta itu iaitu kuasa budi bicara menteri menggunakan bagi mengecualikan mana-mana pertubuhan daripada pematuhannya?
Apakah kriteria budi bicara diberikan dan adakah kerana faktor UMNO sebahagian daripada kerajaan?
Tidak berselang banyak waktu dengan kenyataan media dikeluarkan Saifuddin itu, tular di media sosial sesalinan surat daripada RoS kepada Setiausaha Agung UMNO yang menyebut – “Usul tambahan UMNO yang diputuskan di Perhimpunan Agung UMNO 2022 tersebut adalah tidak teratur serta bertentangan dan bercanggah dengan peruntukan di bawah Fasal 9.3 Perlembagaan UMNO.
“Justeru itu, dengan kuasa-kuasa yang diperuntukkan kepada Pendaftar Pertubuhan di bawah Akta Pertubuhan 1966 (Akta 832) maka, keputusan usul tambahan Ucapan Dasar Presiden di Perhimpunan Agung UMNO 2022 jawatan Presiden dan Timbalan Presiden UMNO tidak dipertandingkan pada penggal pemilihan parti yang akan datang adalah TIDAK SAH.
“Sehubungan itu, Parti UMNO hendaklah mengambil tindakan pembetulan (corrective measure) dengan tidak mengenepikan Perlembagaan UMNO di bawah Fasal 9.3 dalam perlaksanaan Pemilihan Majlis Tertinggi UMNO.”
Surat RoS atau Pendaftar Pertubuhan kepada Setiausaha Agung UMNO itu bertarikh 2 Mac 2023.
Berdasarkan kenyataan media Saifuddin yang merujuk kepada surat Setiausaha Agung UMNO kepadanya bertarikh 3 Mac 2023, adalah jelas bahawa Ahmad Masln menulis surat kepada Saifuddin setelah menerima surat RoS bertarikh 2 Mac yang memutuskan usul tambahan itu sebagai tidak sah.
Dalam hal ini, di mana sebenarnya surat yang didakwa diterima Zahid Hamidi daripada KDN yang mengesahkan usul tambahan itu telah diluluskan oleh RoS?
Bolehkah beliau membuktikannya sekarang?
Jika surat RoS kepada Ahmad Maslan yang menyebut usul tambahan itu sebagai tidak sah adalah asli dan tiada surat lain selain daripadanya serta itulah surat yang dimaksudkan telah diterima oleh Zahid Hamidi, ini bermakna kenyataan beliau sebelum ini yang menyebut UMNO telah menerima surat pengesahan usul berkenaan telah diluluskan adalah suatu pembohongan.
Lebih daripada itu, jika melalui kenyataan media Menteri Dalam Negeri hari ini, 7 Mac 2023 yang memberi pengecualian kepada UMNO daripada pematuhan Seksyen 13(1)(c)(iv) Akta 832, sekaligus menjadikan usul tambahan itu terlulus, ia hanya berkuatkuasa bermula 7 Mac 2023.
Jadinya, kenyataan terbuka Zahid Hamidi pada 4 Mac 2023 secara terbuka dan kepada seluruh ahli UMNO, juga merupakan suatu pembohongan.
Bagaimana Zahid Hamidi boleh menyebut pada 4 Mac 2023 bahawa kelulusan telah diperolehi dan ada surat telah diterima, walhal Saifuddin hanya mengeluarkan kenyataan media yang memberi maksud kelulusan usul berkenaan telah diberikan, ia adalah bertarikh pada 7 Mac 2023?
Terlalu cekap nampaknya kerajaan ini berfungsi?
Lebih berbohong lagi, surat RoS yang diterima UMNO sebelum ini bukanlah surat kelulusan, sebaliknya pemberitahuan usul tambahan itu sebagai tidak sah.
Berbohong lagi dan bagaimana seorang Presiden UMNO boleh mentafsirkan surat pemberitahuan usul tambahan itu tidak sah sebagai suatu kelulusan daripada RoS?
Berapa banyak bohong daaa…
Sebagai pemimpin dan kehidupan seharian, tidak kira apa agama sekali pun, perbuatan paling keji dan terkutuk adalah berbohong serta tidak bercakap benar.
Melainkan jika Zahid Hamidi dapat menunjukkan ada surat lain daripada KDN yang didakwa diterimanya bertarikh sebelum 4 Mac 2023 yang memberi maksud memang benar RoS telah meluluskan usul tambahan UMNO, beliau ketika adalah dalam kategori berbohong dan tidak bercakap benar serta disahkan lagi melalui kenyataan media Saifuddin hari ini.
Madanikah jika banyak berbohong?
– ShahbudinHusin 07/03/2023.

3.4

5

votes
Article Rating
Kongsikan artikel ini


KUASA BUDI BICARA BUKAN BERMAKNA MENTERI BEBAS BERBUAT APA SAJA

Perkara pokok yang paling mudah untuk difahami dalam kenyataan media Menteri Dalam Negeri, Saifuddin Nasition Ismail semalam ialah usul tambahan UMNO itu jelas tidak sah mengikut buku undang-undang RoS dan ia kemudian terpaksa disahkan melalui kuasa budi bicara menteri.
Ia berikutan Saifuddin mengecualikan UMNO daripada pematuhan Seksyen 13(1)(c)(iv) Akta Pertubuhan 1966 yang gagal dipatuhi parti itu dengan menggunakan kuasa budi bicara yang ada padanya.
Salahkah menteri menggunakan kuasa budi bicaranya?
Dalam hal ini, walaupun Saifuddin dibenarkan menggunakan kuasa budi bicara berdasarkan Seksyen 70 Akta Pertubuhan 1966, prinsip budi bicara itu sekurang-kurangnya ada dua:
Pertama, kuasa budi bicara bukan bermakna menteri bebas berbuat apa saja.
Kedua, kuasa budi bicara mesti disertai justifikasi yang wajar agar ia tidak bertukar menjadi salah guna kuasa.
Contoh – apabila polis menahan seorang tua menunggang motorsikal yang tidak sedar lesen memandunya baru dua hari telah tamat tempoh dan kemudian melepaskannya, itu adalah kuasa budi berasaskan simpati serta kemanusiaan.
Ia boleh diterima dan dianggap wajar.
Tetapi, bila seorang penunggang motorsikal lain ditahan dan memang langsung tidak mempunyai lesen memandu, apabila polis melepaskannya begitu saja ia akan menjadikan polis dianggap telah melakukan salah guna kuasa.
Lebih merupakan salah guna kuasa jika pembebasan itu disebabkan penunggang motorsikal berkenaan ada hubungan tertentu dengan polis yang menahannya itu.
Tindakan ini pula boleh dikaitkan dengan konflik kepentingan iaitu kuasa budi bicara yang menjurus salah guna kuasa disebabkan ada kepentingan.
Sebab itu, dalam kes usul tambahan UMNO yang sebenarnya tidak sah di sudut undang-undang RoS, namun dijadikan sah melalui kuasa budi bicara Menteri Dalam Negeri, faktor memberi pengecualian itu diberi harus diambil kira.
Apakah memberi pengecualian itu kerana UMNO merupakan rakan utama dalam kerajaan perpaduan yang ada sekarang?
Jika begitu, tidakkah ia mempunyai unsur-unsur konflik kepentingan?
Persoalan di sini, kiranya ada parti lain dalam blok pembangkang misalnya dan mereka juga berdepan masalah yang sama, apakah Saifuddin sedia menggunakan budi bicara yang sama daripada segi pengecualian itu?
Selain itu, apakah kuasa budi bicara yang digunakan Saifuddin itu disebabkan hubungannya yang rapat sejak sekian lama dengan Zahid Hamidi?
Bagi mereka yang banyak sikit makan garam, tentu tahu bahawa ketika di dalam UMNO dahulu, Saifuddin adalah dikenali sebagai “budak” Zahid Hamidi.
Ketika Zahid Hamidi memegang jawatan Ketua Pemuda UMNO sessi 1996-1999, Saifuddin adalah Penolong Setiausaha Pemuda UMNO.
Jawatan itu adalah lantikan oleh Zahid Hamidi selaku Ketua Pemuda UMNO.
Sebelum itu, sewaktu Zahid Hamidi menjadi Ketua Penerangan Pemuda UMNO di mana Najib Razak adalah Ketua Pemuda UMNO, Saifuddin berkhidmat dengan Yayasan Gerak Bakti, sebuah yayasan milik Pemuda UMNO.
Hari ini, walaupun berlainan parti, kedua-duanya berada di dalam kerajaan yang sama dengan Zahid Hamidi sebagai Timbalan Perdana Menteri dan Saifuddin selaku Menteri Dalam Negeri di mana sebelumnya mereka terpisah perjuangan seketika susulan pemecatan Anwar Ibrahim pada 1998.
Kembali kepada topik utama, berasaskan apa sebenarnya kuasa budi bicara yang digunakan oleh Saifuddin dalam menyelamatkan UMNO yang diketuai Zahid Hamidi yang sedang berdepan masalah dengan RoS, bukan saja usul tambahannya tidak sah, malah kemungkinan dibatalkan pendaftaran?
– ShahbudinHusin 08/03/2023.

5

1

vote
Article Rating
Kongsikan artikel ini


NAIB PRESIDEN UMNO – CALON PRO PRESIDEN MASIH KETINGGALAN…

Sehingga ini, lima negeri dilaporkan telah selesai mengadakan sessi memperkenalkan calon-calon bagi pemilihan UMNO pada 18 Mac depan.
Kajian populariti setakat lima negeri itu mendapati, bagi jawatan Naib Presiden UMNO, calon paling popular adalah seperti berikut:-
1. Mahadzir Khalid
2. Johari Ghani
3. Reezal Merican Naina Merican
4. Hasni Mohamed
Ini bermakna, calon Naib Presiden pro kepada Presiden UMNO, Ahmad Zahid Hamidi iaitu Khaled Nordin, Wan Rosdy Wan Ismail dan Azalina Othman Said masih tidak tersenarai dalam kelompok empat calon paling popular di kalangan perwakilan.
Bagi calon MT pula, senarai paling popular adalah seperti di bawah ini.
Cuma, mampukah populariti ini dipertahankan oleh calon-calon berkenaan sehingga hari pengundian serentak pada 18 Mac nanti?
– ShahbudinHusin 08/03/2023.

0

0

votes
Article Rating
Kongsikan artikel ini


ATAS NAMA REFORMASI DAN MADANI, KUASA BUDI BICARA MENTERI BOLEH PANGKAH KEPUTUSAN ROS WAJAR DIMANSUH SERTA-MERTA

Berikutan Menteri Dalam Negeri, Saifuddin Nasution Ismail tetap mempertahankan kuasa budi bicara yang digunakannya untuk meluluskan usul tambahan UMNO yang tujuan terbesarnya ialah untuk memastikan Ahmad Zahid Hamidi terus kekal sebagai Presiden parti itu, sambil menyarankan mereka yang tidak berpuas hati dengan keputusan itu agar mencabarnya di mahkamah, ini dengan sendirinya bermakna beliau tiada alasan yang benar-benar kukuh dalam berbuat demikian.
Kenapa Saifuddin tidak berani memberi justifikasi atau alasan sebenar mengenai kuasa budi bicara yang digunakannya itu supaya semua rakyat mengetahuinya?
Tambahan lagi, jika dilihat berdasarkan surat RoS kepada UMNO yang jelas menyebut bahawa usul tambahan menyekat pertandingan jawatan Presiden dan Timbalan Presiden itu sebagai tidak teratur, bertentangan dengan Perlembagaan parti dan dengan itu diputuskan TIDAK SAH, menterbalikkan keputusan tersebut melalui kuasa budi bicara seorang menteri adalah tindakan yang sangat-sangat tidak wajar.
Ia seumpama menukar perkara yang sudah diputuskan salah menjadi sah dan haram menjadi halal.
Dalam bahasa lebih mudah, pegawai kerajaan sudah melaksanakan kerja mereka dengan betul dan mengikut peraturan, tetapi menteri, melalui kuasa budi bicara yang ada padanya, telah menukar atau bahasa kasarnya, membakulsampahkan keputusan pegawai yang dibuat berdasarkan peraturan itu.
Apakah ini duluan yang baik bagi sebuah kerajaan yang menjaja jenama madani?
Lebih daripada itu, berdasarkan surat RoS kepada UMNO juga, saranannya ialah agar UMNO mengambil tindakan pembetulan (corrective measure) dengan tidak mengenepikan Perlembagaan parti di bawah Fasal 9.3 dalam perlaksanaan Pemilihan Majlis Tertinggi UMNO.
Ertinya, cadangan RoS ialah agar UMNO mengadakan pemilihan bagi jawatan Presiden dan Timbalan Presiden sebagai langkah pembetulan kerana usul tambahan itu telah diputuskan TIDAK SAH.
Sebaliknya, dengan kuasa budi bicara yang ada padanya, Saifuddin selaku Menteri Dalam Negeri memutuskan tidak menyetujui saranan RoS, sebuah jabatan di bawah kementeriannya itu, lantas memberikan pengecualian, seterusnya meluluskan usul tambahan UMNO itu yang sekaligus memberi kelegaan kepada Zahid Hamidi.
Di mana moral pegawai kerajaan yang bekerja dengan jujur dan mengikut peraturan jika akhirnya keputusan mereka boleh dipangkah begitu saja oleh menteri?
Dalam hal ini, bersekali dengan pelbagai jenama yang digunapakai kerajaan perpaduan ini – reformasilah, madanilah, ketelusanlah dan segala macam lagi – sudah sampai masa dan ketikanya sekarang ini kuasa budi bicara menteri itu dihapuskan sama sekali.
Apa yang berlaku dalam penggunaan kuasa budi bicara menteri untuk menyelamatkan Zahid Hamidi dalam isu RoS ini adalah sesuatu yang amat memalukan dalam tempoh 100 hari menjadi kerajaan serta langsung tidak memberi imej yang baik kepada Anwar Ibrahim dan kerajaan perpaduan yang dipimpinnya.
Kalau peraturan kata ia tidak sah dan pegawai sudah memutuskan tidak sah, maka ia seharusnya kekal tidak sah.
Ia hanya boleh menjadi sah jika mengikut langkah pembetulan yang disarankan RoS itu.
Kalau tak mahu dengar cakap jabatan atau pegawai, buat apa ada RoS?
Melihat kepada respon negatif yang merata dalam isu ini, Anwar harus segera mengambil langkah pembetulan sebagai keutamaan dalam memaknai perjuangan reformasi dan memadanikan kerajaan yang sedang dipimpinnya.
Jika Anwar tidak sedia memansuhkannya atau cenderung mengekalkannya lagi, ertinya beliau tiada beza pun dengan semua Perdana Menteri sebelum ini.
– ShahbudinHusin 09/03/2023.

5

1

vote
Article Rating
Kongsikan artikel ini


AGAR DILIHAT BERBEZA DENGAN ZAHID HAMIDI, MAHIADDIN TIADA PILIHAN LAIN SELAIN HARUS UNDUR DIRI ATAU BERCUTI

Presiden Bersatu, Mahiaddin Md Yasin pagi tadi didakwa di mahkamah dengan empat pertuduhan salah guna kuasa dan rasuah membabitkan wang berjumlah RM232.5 juta serta dua pertuduhan penggubahan wang haram sebanyak RM195 juta.
Beliau mengaku tidak bersalah atas semua pertuduhan dan diikat jamin RM2 juta dengan dua penjamin serta passport antarabangsanya dikehendaki diserahkan kepada mahkamah.
Isnin nanti beliau akan berdepan satu lagi pertuduhan di mahkamah Shah Alam, menjadikan jumlah tujuh semuanya.
Berdepan dengan semua pertuduhan tersebut, Mahiaddin bagaimanapun enggan melepaskan jawatannya secara serta-merta sebagai Presiden Bersatu.
Beliau sebaliknya mahu menyerahkan segala keputusan kepada Majlis Kepimpinan Tertinggi (MKT) Bersatu untuk menentukan kedudukannya.
“Saya akan bawa kedudukan saya kepada MKT parti untuk mereka putuskan.
“Saya akur dengan apa saja ketetapan MKT yang akan bermesyuarat dalam tempoh terdekat ini,” katanya lagi.
Kenapa Mahiaddin enggan melepaskan jawatannya serta-merta?
Bukankah beliau sebelum ini selalu mengecam Presiden UMNO, Ahmad Zahid Hamidi yang tidak melepaskan jawatannya setelah didakwa di mahkamah?
Lebih daripada itu, ketika Wan Saiful Wan Jan didakwa di mahkamah baru-baru ini, Mahiaddin sendiri setuju menerima perletakan jawatan Ahli Parlimen Tasek Gelugor itu sebagai Ketua Penerangan Bersatu.
Bahkan beliau berkata, perletakan jawatan itu bererti Bersatu telah menetapkan satu standard supaya apabila seseorang itu dituduh di mahkamah ia tidak menimbulkan salah pandangan terhadap parti.
Kenapa sekarang Mahiaddin sendiri enggan melepaskan jawatannya secara sukarela dan masih mahu menyerahkan kepada MKT?
Melihat kecenderungan beberapa pemimpin Bersatu yang gila-gila mempertahankan pertuduhan terhadapnya sekarang ini, kebarangkalian untuk MKT Bersatu setuju membuat keputusan memintanya berundur atau bercuti ternampak amat tipis sekarang.
Mungkin sekali Bersatu akan membuat keputusan sebulat suara agar Mahiaddin terus kekal menerajui Bersatu.
Sekiranya terus dikekalkan menerajui Bersatu, tidakkah ini bermakna mereka cuba meletakkan parti sebagai perisai diri kepada Mahiaddin. selain tidak berapa kisah dengan wujudnya salah pandangan di kalangan rakyat?
Sedemikian, apa beza Mahiaddin dengan Zahid Hamidi?
Mungkin ramai yang berhujah bahawa sandaran tidak perlu berundur atau bercuti itu adalah kerana pertuduhan ternadapnya berupa pendakwaan terpilih dan bermotif politik oleh parti yang menguasai kerajaan bagi tujuan untuk melemahkan Bersatu.
Jika begitu, sekali lagi, apa bezanya dengan Zahid Hamidi yang juga menggunakan alasan yang sama sebelum ini?
Pokoknya, jika Bersatu telah menetapkan satu standard yang berbeza dengan lain-lain parti, tiada langkah terpuji lain bagi Mahiaddin selepas didakwa ini melainkan mesti secara sukarela mengambil pendirian berundur diri atau bercuti daripada menerajui Bersatu.
Bersatu mesti diterajui oleh pemimpin lain yang bersih dan tiada kes mahkamah.
Kalau tidak, bagaimana Bersatu mahu dilihat lebih baik di mata rakyat, sambil diiringi cita-cita untuk menjadi pengganti kepada UMNO

kalau perangai Mahiaddin lebih kurang sama saja dengan Zahid Hamidi?
– ShahbudinHusin 10/03/2023.

5

2

votes
Article Rating
Kongsikan artikel ini


JIKA ZAHID HAMIDI SEORANG YANG BERANI, PASTI TAK TIMBUL MASALAH SEBEGINI

Mengimbas semua rentetan peristiwa yang akhirnya menimbulkan kemelut antara UMNO dengan RoS sehingga Menteri Dalam Negeri daripada PKR terpaksa menggunakan kuasa budi bicara mengikut Seksyen 70 dengan memberi pengecualian kepada UMNO daripada mematuhi Seksyen 13(1)(c)(iv) Akta Pertubuhan 1966, yang menjadi punca masalah di sini tidak lain ialah Presiden UMNO itu sendiri, Ahmad Zahid Hamidi.
Ini kerana, pertama – beliau tidak berani berdepan pertandingan untuk mempertahankan jawatannya sebagai Presiden UMNO, walaupun setelah memegang jawatan sebagai Timbalan Perdana Menteri.
Kenapakah seorang Timbalan Perdana Menteri masih takut berdepan pertandingan untuk mempertahankan jawatannya, walhal pesaing yang mungkin mencabarnya tiada pun apa-apa jawatan dalam kerajaan?
Kedua – disebabkan beliau ingin jalan mudah dan menang secara percuma dalam mengekalkan jawatannya sebagai Presiden UMNO itu.
Jika Zahid Hamidi seorang yang berani, berjiwa pendekar dan pantang sebagai anak jantan beroleh kemenangan dengan cara betina, seterusnya sedia berdepan pertandingan, kemelut seperti yang timbul hari ini pasti tidak berlaku.
Dulu lagi, dalam banyak tulisan saya, saya menyeru agar Zahid Hamidi mengekalkan jawatannya itu melalui pertandingan agar tiada isu berbangkit untuk pencabarnya, ahli UMNO dan masyarakat umum untuk terus mempertikaikan keabsahannya sebagai Presiden UMNO.
Malah, saya penuh yakin, setelah dilantik sebagai Timbalan Perdana Menteri oleh Anwar Ibrahim dan pencabarnya pula tiada jawatan dalam kerajaan, beliau tiada masalah untuk mengekalkan jawatannya.
Lekeh sangatlah kalau dengan jawatan sebagai Timbalan Perdana Menteri, tetapi masih tak mampu mempertahankan jawatan!!
Setelah berjaya mengekalkan jawatannya, selain dirinya tidak lagi dipertikaikan, malah keberadaannya dalam kerajaan perpaduan pimpinan Anwar juga akan menjadi lebih cantik di pandangan umum.
Lebih daripada itu, kemelut dengan RoS seperti yang berlaku sekarang juga terhindar dengan sendirinya.
Ini tidak, sudahlah meminda perlembagaan dengan menunda tarikh pemilihan kepada enam bulan selepas PRU dan ia kemudian diluluskan RoS, kemudian mohon lagi untuk menang secara percuma dengan membentangkan usul tambahan secara tiba-tiba.
Apa ni, takkan tak habis-habis nak mohon keistimewaan?
Sepatutnya usul tambahan melarang pertandingan bagi dua jawatan tertinggi UMNO itu tidak perlu dibentangkan sama sekali dan Zahid Hamidi harus berjiwa besar sedia menghadapi apa juga cabaran terhadap dirinya.
Sudahlah begitu, melalui usul tambahan itu, ia juga dibentangkan seperti dalam keadaan Zahid Hamidi sendiri tahu dan sedar ia tidak mengikut peraturan dan bakal diputuskan tidak sah oleh RoS.
Sebab itu, meskipun usul tambahan itu telah diluluskan dalam PAU2022, Zahid Hamidi melalui MT UMNO selepas itu terus bertindak memecat dan menggantung beberapa pemimpin yang dilihat berpotensi mencabarnya.
Maknanya, pilihan beliau terhadap usul tambahan itu ada dua – satu, jika ia tidak disahkan oleh RoS dan terpaksa juga melalui pertandingan, tiada lagi pencabar berpotensi yang layak mencabarnya.
Kedua, dengan cara memohon agar Menteri Dalam Negeri menggunakan kuasa budi bicara untuk memberi pengecualian terhadap pematuhan Seksyen 13(1)(c)(iv) Akta Pertubuhan 1966, seterusnya menyebabkan usul tambahan itu terlulus secara pintu belakang.
Sebaliknya, keputusan RoS melalui surat yang dihantarnya kepada UMNO pada 2 Mac 2023, selain memutuskan usul tambahan itu tidak sah, turut disertai saranan langkah pembetulan iaitu mengadakan pemilihan bagi jawatan Presiden dan Timbalan Presiden.
Soalnya di sini, kenapa Zahid Hamidi enggan memenuhi saranan RoS agar mengadakan pemilihan, sebaliknya memilih untuk menulis surat kepada Menteri Dalam Negeri pada 3 Mac 2023?
Kalaulah UMNO ikut saranan RoS dengan mengambil langkah pembetulan seperti yang dicadangkan iaitu mengadakan pemilihan, bukankah ia lebih baik dan tidak mencemarkan kerajaan perpaduan yang berteraskan reformasi serta berjenama madani?
Timbul persoalan yang sukar difahami, kenapakah dengan ada jawatan Timbalan Perdana Menteri dan setelah pencabar-pencabarnya dalam UMNO dipecat dan digantung, Zahid Hamidi masih tidak sedia berdepan pertandingan?
Kata bijak pandai, syarat utama jadi pemimpin mestilah berani, kalau penakut, lebih baik jadi pengikut.
Akhirnya, sekarang ini tak pasal-pasal seluruh kerajaan terpalit sama hanya kerana masalah takut berlawan yang ada dalam dirinya itu.
Apakah ada jaminan tiada masalah lain tercetus dalam kerajaan perpaduan selepas ini disebabkan dirinya?
Zahid Hamidi – nampaknya lebih banyak membawa masalah daripada memberi nilai tambah.
– ShahbudinHusin 10/03/2023.

5

1

vote
Article Rating
Kongsikan artikel ini


KUMPULAN PRO PRESIDEN UMNO MULA CEMAS?

Menjelang pemilihan MT UMNO pada 18 Mac ini, kumpulan pro Presiden dilaporkan semakin agresif menyusun gerakan agar mereka berjaya menguasai sebahagian besar kemenangan, kalau pun tidak sepenuhnya.
Keadaan ini tentunya berikutan dapatan atau kajian umum setelah beberapa negeri selesai mengadakan majlis pengenalan calon setakat ini mengunjurkan bahawa calon pro Presiden masih lagi ketinggalan.
Calon Naib Presiden pro Presiden iaitu Khaled Nordin, Wan Rosdy Wan Ismail dan Azalina Othman Said ketika ini didapati hanya berada di kelompok empat terbawah daripada lapan calon yang menawarkan diri.
Kedudukan empat teratas sehingga ini diungguli oleh Mahadzir Khalid, Johari Ghani, Reezal Merican Naina Merican dan Hasni Mohamad.
Keadaan ini dilihat agak merunsingkan kerana calon pro Presiden semuanya berjawatan sama ada menteri atau menteri besar, berbanding empat calon teratas itu yang sekadar bekas menteri dan bekas menteri besar saja.
Berikutan itu, Geng 30 Ketua-Ketua Bahagian yang pro Presiden difahamkan telah mengadakan mesyuarat tergempar dua hari lalu untuk memastikan kedudukan yang buruk itu dapat diperbaiki atau diterbalikkan.
Matlamat mesyuarat itu dikatakan tidak lain adalah untuk memastikan cai pro Presiden mesti beroleh kemenangan.
Geng 30 ini adalah sebahagian daripada Ketua-Ketua UMNO yang mengadakan sidang media sebelum PAU2022 baru-baru ini yang mendakwa kononnya 140 Ketua-Ketua Bahagian sebulat suara menyokong kepimpinan Zahid Hamidi.
Dalam pertemuan itu, dikatakan bukan saja ditekankan agar calon Naib Presiden yang pro Presiden iaitu Khaled Nordin, Wan Rosdy dan Azalina wajib dipastikan kemenangannya dengan apa cara sekali pun, malah juga mesti disertai dengan memenangi sebahagian besar jawatan dalam MT.
Dengan itu, dalam pertemuan tersebut, selain calon Naib Presiden pro Presiden itu mahu diperkuatkan lagi kempennya, cai bagi jawatan MT turut sama disebarkan.
Sasarannya ialah agar gerakan kempen dipertingkatkan lagi ke bahagian-bahagian di seluruh negara.
Ia bertujuan supaya selepas pemilihan pada 18 Mac ini, Presiden dan Timbalan Presiden hanya memiliki pasukan yang sealiran, sehati sehiwa atau dalam erti kata lain, hanya yang sedia menjadi “yes man” kepada Zahid Hamidi dan Mohamad Hasan saja akan beroleh kemenangan.
Antara nama-nama yang dikatakan disebut mesti dipastikan kemenangan bagi kerusi MT ialah Shafie Abdullah, Lokman Nor Adam, Dr. Puad Zarkashi, Jamal Yunus yang lain-lain yang selama ini diketahui memang kuat dan lantang mempertahankankan kedudukan Presiden UMNO.
Dalam usaha untuk memastikan gerakan kempen itu benar-benar beroleh kejayaan, difahamkan beberapa isu telah dibangkitkan dalam mesyuarat itu seperti upah menyokong, pemberian jawatan dalam GLC serta agensi kerajaan dan lain-lain lagi.
Adalah dipercayai, dalam minggu terakhir sebelum 18 Mac ini, gerakan kempen tersebut akan tambah memuncak melalui pelbagai kaedah komunikasi, baik secara langsung atau hubungan secara maya, pertemuan sulit atau perjumpaan terbuka.
Pokoknya, ketakutan paling utama bagi Geng 30 ini ialah kumpulan pro Presiden bagi jawatan Naib Presiden dan MT akan kalah sebahagian besar atau kecuncang semuanya.
– ShahbudinHusin 11/03/2023.

3

2

votes
Article Rating
Kongsikan artikel ini